
Prolog 


În această cărticică veţi găsi un fragment din volumul al III-lea al seriei “Amvonul 
Sfântului loan Gură de Aur” apărut la editura Stupul Ortodox din Salonic. 


În acest al III-lea volum sunt cuprinse următoarele teme, dintre care unele se află şi 
în lucrarea noastră: 

Căsătorie şi căsnicie; 

Relaţii conjugale, înfrânarea soţilor; 

Neputinţa de a naşte copii, sterilitate, naşterea copiilor; 

Părinţi, copii, creşterea copiilor; 

Văduvie, divorţ, a doua căsătorie; 

Preacurvie, adulter, avort; 

Desfrânare, homosexualitate; 


Desigur, din motive practice dar şi pentru că aceste texte sunt deosebit de 
interesante, am hotărât să realizăm acest mic volum sinoptic în care cititorul 
evlavios va constata ce importanță acordă acest Sfânt şi Părinte al Bisericii, loan 
Gură de Aur, bunei creşteri a copiilor. 


Copiii Sunt tot ce pot avea mai preţios părinţii în această lume. Le sunt 
mângâiere şi bucurie. Răspunderea pe care o au pentru creşterea lor este foarte 
mare, la fel ca şi răsplata, de altfel, de la Dumnezeu. Aşa cum pentru buna 
creştere există răsplată, pentru neglijarea educaţiei copiilor lor, părinţii vor da 
socoteală în ziua judecății. Justificare nu există, mai ales pentru că părinţii Îl au 
pe Dumnezeu ajutor. 

Dar tot Dumnezeu a poruncit în Vechiul Testament că atunci când un părinte este 
lovit de fiul său, acesta să fie ucis cu pietre, în afara cetăţii şi în văzul tuturor 
locuitorilor ei. 


Cum poate într-un asemenea caz să se justifice un părinte pentru reaua creştere a 
fiului său? 


spune Sfântul, 





Aşadar e nevoie de mare atenţie 
când lucrezi la chipul împărătesc. Nu e îngăduit ca sufletul unui copil să devină 
peşteră de tâlhari. 


Sufletul unui copil este cetatea şi templul Domnului, de aceea construirea ei, de 
la temelie până la tavan, trebuie să se facă cu cea mai mare grijă şi atenţie. 
Dumnezeu ajută, dar îi şi răsplăteşte cum se cuvine pe părinţii care o construiesc 
bine, pedepsindu-i, însă, pe cei ce nu-şi dau deloc silinţa. 


Cred că mare va fi folosul părinților, dar şi al tuturor celor care vor citi aceste 
texte. Şi, dacă din aceştia, chiar şi puţini fiind şi nu pe toate textele, le vor aplica în 
viaţa lor, vor vedea folosul pe care îl vor avea. Noi am ales doar puţine din multele 
texte ale Dascălului Universal al Bisericii noastre, pe acelea în care Sfântul îi 
sfătuieşte pe părinţi cum să-şi educe cel mai bine copiii. 


Schitul Nou de la 
Sfântul Munte Athos 
15 aprilie 1995 


O formă de putere 


Aş dori să vă vorbesc şi despre o a treia formă de putere, o putere care-şi are 
originea nu în păcat, ci în chiar natura noastră. 


Care să fie? Este puterea pe care o au părinţii asupra copiilor lor. Copiii sunt o 
răsplată pentru toate suferințele lor. De aceea un înţelept spune: “Cel care se teme 
de Domnul va cinsti pe tatăl său şi ca stăpânitori va Sluji celor care l-au născut” 
(Înţelepciunea lui Isus Sirah 3, 7), explicând ceva mai departe şi de ce: “... ce le 
vei da tu în schimb pentru ceea ce au făcut ei pentru tine?” (Înţelepciunea lui 
Isus Sirah 7, 29). 

Ce nu poate da în schimb un fiu tatălui său? Trebuie să înţelegem că părinţii ne-au 
născut pe noi, noi însă nu-i putem naşte pe ei. Şi dacă nu putem face ceva tot atât 
de important pentru părinţii noştri, măcar să le răsplătim acest dar nepreţuit pe care 
ni l-au dat şi să-i cinstim aşa cum se cuvine. Dar nu pentru că o cere legea firii, ci 
pentru că o cere frica de Dumnezeu. 


Voia lui Dumnezeu este să ne cinstim părinţii încă de mici 


Dumnezeu doreşte foarte tare ca părinţii să fie cinstiţi de copiii lor. Pe copiii care- 
şi cinstesc părinţii, Dumnezeu îi răsplăteşte cu mari daruri şi cu multe bunătăţi, în 
schimb, pe cei care încalcă această lege, îi pedepseşte cu necazuri mari şi cu rele 
multe. 


Căci spune Scriptura: “Cel ce va grăi de rău pe tatăl său sau pe mama sa, acela 
să fie omorât” (leşirea 21, 17). lar pentru cei ce-şi respectă părinții scrie: 
“Cinsteşte pe tatăl tău şi pe mama ta, ca Să-ţi fie bine şi să trăieşti ani mulţi pe 
pământ...” (leşirea 20, 12). 


Acestora din urmă Dumnezeu le da o răsplată care îndeobşte se socoteşte a fi un 
mare dar: bătrâneţi fericite şi zile îndelungate. Celor, însă, care nesocotesc legea 
respectului datorat părinților Dumnezeu le dă o pedeapsă socotită a fi răul cel mai 
cumplit, anume moartea prematură, înainte de vreme. 


Pe primii îi atrage să fie iubitori cu părinții făgăduindu-le cinstiri, în timp ce pe 
ceilalți, chiar şi fără voia lor, îi ajută să nu-şi mai dispreţuiască părinţii, făcându-i 
să se teamă de pedeapsă. Cu alte cuvinte îi face să devină fii buni, de frică. 


Dumnezeu nu poruncește ca fiul care-şi loveşte părintele să fie pedepsit cu moartea 
şi nici după ce acesta e dus legat la tribunal nu spune să fie dus şi arătat tuturor în 
piaţă şi apoi scos din oraş; aceasta pur şi simplu pentru că tatăl însuşi îşi duce fiul 
netrebnic în centrul cetăţii; şi nici nu trebuie să arate vreo dovadă cuiva, pentru că 
oricum îl cred toţi. Şi pe bună dreptate. Un părinte, care de dragul copilului său a 
cheltuit bani şi câte şi mai câte, nu s-ar fi făcut acuzatorul lui dacă acesta nu l-ar fi 
rănit sau nu l-ar fi vătămat foarte tare. 


Aşadar tatăl îşi duce fiul în mijlocul cetăţii, cheamă tot poporul şi anunţă de faţă cu 
mulțimea ce acuzaţie îi aduce. Atunci toţi cei care-l aud iau câte o piatră şi o 
aruncă în fiul care şi-a lovit părintele. 


Legislatorul nu voieşte ca oamenii cetății să fie doar martorii pedepsei, ci şi 
participanţi la ea. Fiecare, văzându-şi mâna dreaptă cu care a aruncat piatra în 
capul fiului sacrileg, va avea un bun prilej să-şi aducă întotdeauna aminte de 
întâmplare şi să se îndrepte dacă e pe cale să greşească. Legislatorul ne mai lasă să 
înţelegem ceva, anume că cel ce-şi jigneşte sau îşi răneşte părinţii nu numai faţă de 
ei a greşit, ci faţă de toți oamenii. 


De aceea îi cheamă pe toţi să ia parte la pedeapsă, ca şi cum toţi ar fi fost vătămaţi 
şi loviți; de aceea adună la un loc tot poporul şi toată cetatea, ca să-i înveţe şi pe cei 
ce n-au nici o legătură să se revolte când părinţii sunt loviți sau atacați în vreun fel, 
ca şi cum vătămată ar fi întreaga fire omenească. Îi învaţă să alunge din mijlocul 
lor un asemenea om, ca pe o boală contagioasă sau o boală de rând. Să-l alunge nu 
numai din oraş, ci şi din lumina vieţii. Un asemenea sacrileg este un duşman 
public, este vrăjmaşul tuturor oamenilor, al lui Dumnezeu, al firii, al legilor şi al 


vieţii pe care noi toţi o împărțim. Le porunceşte tuturor să ia parte la execuţie ca şi 
cum ar participa la curăţarea cetăţii. 


(Omilia a IV-a la Facere) 
Educatorii fireşti 


Avem un educator care ne ordonează şi ne rânduieşte viaţa cu cuvinte, îndemnuri 
şi sfaturi. Cine este el ? Este tatăl pe care Dumnezeu l-a hărăzit fiecăruia dintre noi. 
Tocmai de aceea a rânduit Dumnezeu să fim iubiţi de cei care ne-au dat naştere, ca 
să avem lângă noi pe cineva care să ne înveţe virtutea. 


Tată nu este numai cel ce dă naştere, ci şi cel ce dă o educaţie şi o creştere bună 
copilului său. 


Mamă nu este numai cea care-şi poartă pruncul în pântece, ci şi cea care şi-l 
creşte cum se cuvine. 


Părinţii ne-ar da sigur dreptate; ar mărturisi că nu natura, ci virtutea îi face să fie 
părinți. De multe ori părinţii îşi reneagă copiii şi rup orice legătură de rudenie cu 
ei, înfiind, în schimb, alţii, cu care nu sunt deloc rude. 


Ce lucru mai absurd decât acesta poate exista? Să-şi alunge copiii pe care ei înşişi 
i-au născut şi în locul lor să-şi ia alţii, pe care nu ei i-au născut? 


Iubirea părinţilor este o necesitate natural 


Dumnezeu a lăsat ca iubirea părinților pentru copii să fie o necesitate naturală, o 
lege a firii dar, pe de altă parte, să şi depindă de purtarea copiilor. Părinţii îşi iartă 
copiii când greşesc, pentru că natura însăşi îi îndeamnă s-o facă. Chiar şi atunci 
când copiii devin de nerecunoscut şi sunt iremediabil atraşi de rău, tot natura este 
aceea care îi obliga pe părinţi să le poarte de grijă şi să nu-i părăsească, oricât de 
vicioşi ar fi devenit. 


(Despre Ana) 
Până unde trebuie să-şi asculte şi să-şi respecte copiii părinţii 


Dumnezeu ne îndeamnă să ascultăm numai în lucrurile care nu aduc vătămare 
credinţei şi evlaviei. Este adevărat că lui Dumnezeu li este bineplăcut să le dăm 


părinților cinstea cuvenită. Dar, nu trebuie să mai ascultăm atunci când părinții ne 
cer o cinstire mai mare decât cea cuvenită. 


Domnul nostru lisus Hristos ne spune: “Dacă vine cineva la Mine şi urăşte pe 
tatăl său şi pe mama şi pe femeie şi pe copii şi pe fraţi şi pe surori, chiar şi 
sufletul său însuşi, nu poate să fie ucenicul Meu” (Luca 14,26). 


Domnul nu te îndeamnă să-i urăşti fără motiv, pentru că un lucru ca acesta este 
foarte împotriva firii, dar El nu îngăduie să-ţi ceară să-i iubeşti mai mult decât pe 
EI, fiindcă a-i iubi mai mult decât pe Dumnezeu face rău atât celor iubiţi cât şi 
celui care-i iubeşte. 


(Comentariu la Evanghelia după Luca) 
Când părinţii nu te împiedică şi nu-ţi pun oprelişti să-ţi vezi de cele ale sufletului, 
trebuie să-i asculți, fiindcă altfel e mare primejdie. Dacă, însă, ne cer ceva fără 
motiv şi ne întorc de la cele duhovniceşti, ascultarea faţă de ei nu mai e obligatorie. 
(Comentariu la Evanghelia după loan, Omilia XXI) 

Trebuie să ne îngrijim părinţii până la sfârşit 


Domnul lisus Şi-a încredinţat mama de pe cruce ucenicului Său. EI ne-a învăţat în 
felul acesta că suntem datori a-i îngriji pe părinţii noştri până la ultima lor suflare. 


(Comentariu la Evanghelia după loan, Omilia LXXXV) 
“Nu-i întărâtaţi... pe copiii voştri...” 


“Şi voi, părinţilor, nu întărâtaţi la mânie pe copiii voştri, ci creşteţi-i întru 
învăţătura şi certarea Domnului” (Efeseni 6,4). 


N-a spus: iubiţi-i, pentru că aceasta este oricum porunca firii, fie că vrem fie că nu. 
Nu era nevoie să dea o lege pentru asta. Ce spune însa ? “Nu-i întărâtaţi”, cum fac 
mulți care-şi dezmoştenesc şi-şi reneagă copiii şi le fac tot felul de greutăţi, ca şi 
când copiii lor n-ar fi oameni liberi, ci sclavi. De aceea spune: “nu-i mâniaţi pe 
copiii voştri”. 


Pe urmă, şi cel mai important lucru pe care-l face Domnul lisus Hristos este acela 
că ne explică cum trebuie să facem încât copiii să devină ascultători, făcând ca 
toate să depindă de capul familiei. 


Aşa cum a arătat că femeia trebuie să asculte de bărbat, aşa se adresează şi acum 
bărbatului spunându-i: “... ci creşteţi-i întru învăţătura şi certarea Domnului”. 


(Comentariu la Epistola către Efeseni, Omilia XXI) 
Monahii îşi cinstesc în chip deosebit părinţii 


Aş dori să înţelegi că cel ce se apropie în toate de desăvârşirea în virtute, va păzi şi 
această poruncă cu cea mai mare râvnă. Dacă tatăl tău trebuie să moară pentru tine, 
o va face, pentru că te cinsteşte şi te slujeşte, nu pentru că aşa cere legea firii; 
înainte de toate, o face din iubire pentru Acela care a disprețuit toate lucrurile 
lumeşti. 

(Apologia vieții monastice, Cuvântul al II-lea) 


Un sfat scurt 
“Copii, ascultați pe părinţii voştri în Domnul, că aceasta este cu dreptate” 
(Efeseni 6, 1). Aici nu vorbeşte nici despre Hristos, nici despre cele cereşti. Se 
adresează sufletelor simple, copiilor, şi de aceea o face cu un sfat scurt, pentru că 
ei n-ar putea urmări un cuvânt prea lung. De aceea nu spune nimic despre 
Împărăţia lui Dumnezeu, fiindcă la această vârstă nu pot înţelege asemenea lucruri. 
Spune doar ce ar dori să asculte un suflet de copil, că va trăi ani mulți pe pământ. 


Dacă ne-ar întreba cineva de ce nu le-a spus nimic copiilor despre Împărăţia lui 
Dumnezeu, ci le-a dat doar porunca scrisă în Lege, i-am răspunde că a făcut-o 
pentru că ei sunt fiinţe nevinovate şi pentru că ştia bine că, dacă un bărbat şi o 
femeie se supun Legii, atunci nu-i nevoie de multă osteneală ca să-i facă şi pe 
copiii lor să 1 se supună. Dacă educaţia începe bine, statornic şi hotărât, atunci 
foarte uşor vor merge pe drumul Legii. Cel mai greu e să pui temelia. 


Până unde trebuie să-şi asculte copiii părinţii 


“Copii, ascultați pe părinţii voştri în Domnul.”” adică după voia Domnului. 
Dumnezeu, spune, a dat această poruncă. Ce am spune dacă părinţii cer lucruri 
absurde, nebuneşti? Desigur, niciodată un tată nu va cere lucruri ciudate, chiar dacă 
el este ciudat. Dar aşa îl apără Apostolul pe copil spunând “în Domnul”, 


înțelegând: “să-ţi asculţi părinții când nu-ţi cer să faci ceva împotriva lui 
Dumnezeu. Adică, dacă un părinte este idolatru, închinător la idoli, sau eretic, 
copilul nu trebuie să-l asculte şi să fie ca el, pentru că ar însemna că se 
împotriveşte voii Domnului (...). 


Și bagă de seamă că a pus o temelie minunată drumului nostru spre virtute, anume 
cinstirea părinţilor. Foarte firesc. Mai întâi a interzis lucrurile păcătoase şi apoi, 
voind să ne aducă la virtuţi, primul lucru pe care apostolul Pavel I-a făcut a fost să 
ne poruncească să ne cinstim părinţii, pentru că ei înaintea tuturor şi imediat după 
Dumnezeu sunt cei ce ne-au dat viaţă, încât este firesc ca ei să fie primii care să se 
bucure de toate lucrurile noastre bune şi pe urma ceilalți oameni. 


Dacă cineva nu are respect pentru părinţi, niciodată nu va fi îngăduitor şi tolerant 
cu ceilalți. 


(Comentariu la Epistola către Efeseni, Omilia XXI) 
Cum trebuie să fie copiii 


Copiii trebuie să fie cuviincioşi, să se distingă prin cuminţenie şi să fie lăudaţi şi de 
oameni şi de Dumnezeu. 


Să înveţe să-şi stăpânească stomacul, să stea departe de lux, să fie economi, 
iubitori şi să înveţe să se conducă singuri. Numai astfel pot reuşi să le ofere multă 
răsplată părinților, numai astfel toate vor fi spre slava lui Dumnezeu şi spre 
mântuirea noastră, în numele lui lisus Hristos, Domnul nostru... 

(Comentariu la Epistola I către Timotei, Omilia a IX-a) 


Copiii sunt iubiţi prin legea firii 


Cei născuţi de noi ne sunt dragi nu numai pentru virtutea lor, ci şi dintr-o necesitate 
naturală. 


(Comentariu la Epistolă a II-a către Timotei, Omilia 1) 
Creşterea copiilor 


Să avem grijă să fie cuminţi 


Să avem grijă ca tinerii să fie cuminţi pentru că, am spune, de la neascultare 
pornesc toate relele. Cu trecerea timpului un obicei rău devine atât de dăunător, 
încât nici un sfat, oricât de bun, nu-i mai poate ajuta pe cei ce s-au dedat unui 
viciu. Aceştia se lasă conduşi de diavol, ca nişte prizonieri, oriunde le dictează. EI 
e cel ce dictează şi le dă tinerilor poruncile pierzătoare, pe care ei le execută cu 
plăcere, bucurându-se numai de plăcerea prezentă, fără a se gândi nici un moment 
că e urmată de durere. De aceea vă rog să-i ajutăm pe copiii noştri, ca să nu apese 
asupra noastră răspunderea pentru faptele lor rele. 


Exemplul lui Eli 


Sau nu ştiţi ce a păţit preotul Eli care n-a îndreptat cum trebuia slăbiciunile copiilor 
săi? Dacă un medic vrea să trateze numai cu curăţie o patimă care nu se lasă dusă 
decât dacă e tăiată, o face cu neputinţă de nevindecat. Nu foloseşte terapia 
potrivită. Aşa a făcut şi bătrânul Eli. Deşi trebuia să-şi pedepsească copiii, pe 
fiecare după greşeala lui, n-a făcut-o. A fost foarte îngăduitor şi a fost pedepsit şi 
dânsul împreună cu ei. 


Noi care avem copii, să ne îngrozim de ce a pățit şi să ne îngrijim de educaţia 
copiilor noştri, ca să nu păţim la fel. Fiecare să aibă grijă de cei cu care locuieşte. 
Dacă un copil a învăţat ce este virtutea, va putea ocoli răul pe care i-l poate face 
păcatul şi, alegând să se poarte cu înţelepciune şi cuminţenie, îşi va putea atrage 
ajutorul lui Dumnezeu de care aş vrea să ne bucurăm toți. 


(Omilia LIX la Facere) 


Să-1 învăţăm pe copiii noştri să aleagă înainte de toate virtutea şi să nu considere 
averea un lucru important. Pentru că, de foarte, foarte multe ori, averea se face 
stavilă în calea virtuţii, atunci când tânărul nu ştie cum să-şi folosească banii. Şi 
tinerii sunt ca ŞI copiii mici care se primejduiesc când iau în mână un cuțit sau o 
sabie. De aceea mamele nu-i lasă să le atingă când sunt singuri. Tinerii, la fel, sunt 
în primejdie sigură când moştenesc o avere, pentru că nu vor să o folosească cum 
trebuie şi mai degrabă se împovărează cu o grămadă de păcate. De aici vin 
desfătări şi plăceri nesănătoase şi rele nenumărate. Nu spun că toate acestea vin de 
la bani, ci de la cei ce nu ştiu cum trebuie să-i administreze. 


(Omilia LĂVI la Facere) 


Istorii şi pilde din Biblie 

“... părinţii noştri ne-au spus nouă” (Psalmul 43,1). Ascultaţi cuvintele acestea, voi 
toţi. Vouă vă spun, celor cărora nu vă pasă de copiii voştri, celor ce le treceţi cu 
vederea cântările diavoleşti pe care le cântă şi celor cărora nu vă pasă de pildele 
din Scripturile dumnezeieşti. 


Copiii din Biblie nu erau aşa. Îşi petreceau viaţa istorisind faptele de seamă ale lui 
Dumnezeu şi câştigul lor era îndoit. Ascultând istoriile Bibliei, tinerii asupra 
cărora se revărsa deja iubirea şi bunătatea lui Dumnezeu deveneau şi mai buni, 
amintindu-și câştigul pe care-l aveau din felul lor de viaţă. Copiii lor ajungeau, 
la rândul lor, să-L cunoască din aceste pilde pe Dumnezeu şi erau îndemnați să 
imite virtutea părinţilor lor. Cărţile lor erau doar aceste istorii auzite din gura 
părinţilor, învățau tot ce aveau nevoie doar din ele, căci nimic nu era mai folositor 
şi mai plăcut pentru ei decât aceste pilde. 


Dacă, de obicei, cei ce ascultă poveşti îşi petrec plăcut timpul, cu atât mai mult cei 
ce ascultă astfel de pilde au parte de cea mai mare binecuvântare. Pentru ei 
istoriile despre Dumnezeu sunt cea mai mare binefacere, fiindcă le dau putere, 
înțelepciune, prudenţă, plăcere şi, pe lângă toate acestea, le deşteaptă mintea şi 
sufletul şi îi fac mai buni. 


A asculta întâmplări este acelaşi lucru cu a le vedea cu proprii tăi ochi. Tinerii 
aceştia le ascultau de la părinţii lor care fuseseră martori la evenimente, care le 
văzuseră cu ochii lor şi le transmiteau mai departe urmaşilor prin viu grai. Deşi nu 
fuseseră de faţă la întâmplări, le credeau tot atât de mult ca şi cum le-ar fi văzut cu 
ochii lor. 


(Erminie la Psalmului 43) 
Ce răsplată au părinţii pentru buna creştere a copiilor 


ŞI taţii şi mamele sunt răsplătiți deopotrivă. Ascultă ce spune Scriptura şi unora şi 
altora, căci nu le vorbeşte mai puţin femeilor decât bărbaţilor. Sfântul apostol 
Pavel spune: “... femeia, amăgită fiind, s-a făcut călcătoare de poruncă” dar 


adaugă: “dar ea se va mântui prin naştere de fii...” ( Timotei 2, 14-15). 


EI vrea să spună femeii următoarele: suferi că prima femeie nu ţi-a lăsat altceva 
decât munci şi dureri şi naştere în veci? Nu te speria şi nu te mâhni şi nu te 
revolta pentru că bucuriile pe care le capeţi din creşterea copiilor, dacă vrei, te 
fac să uiţi durerile facerii şi te fac să simţi că, crescându-ţi copiii, împlineşti o 
mare lucrare. Dacă te îngrijeşti să le dai copiilor tăi o educaţie bună şi îi conduci 


spre virtute, vei avea parte de mântuire. Munca, grija şi această lucrare a ta de 
mare însemnătate vor fi răsplătite din plin. 


Ca să te convingi că mama nu este numai cea care naşte şi că nu în naşterea de 
prunci se află răsplata, uite ce spune apostolul Pavel tot în aceeaşi epistolă despre 
văduvă: ” dacă a crescut copii...” (| Timotei 5, 10). Nu spune doar dacă a născut, 
ci dacă a crescut copii, pentru că naşterea se datorează naturii, iar creşterea copiilor 
ține de o alegere. 


Tot el, după ce a zis , “se va mântui prin naştere de fii”, nu s-a oprit aici, ci, vrând 
să arate că important nu este a naşte, ci a creşte şi a educa copii, a adăugat: ”.... 
dacă va Stărui, cu înţelepciune, în credinţă, în iubire şi în sfinţenie” (| Timotei, 
2. 15): 


Vrea să spună aşa: Atunci abia vei primi mare răsplată, când copiii pe care i-ai 
născut vor Stărui în credinţă, în iubire şi în sfinţenie. Dacă îi conduci spre 
credinţă, iubire şi sfinţenie, dacă îi Stimulezi, dacă îi înveţi şi îi sfătuieşti, pentru 
această grijă a ta te aşteaptă o mare răsplată de la Dumnezeu. 


Şi băieţii şi fetele 


Să nu creadă mamele că se cuvine să se ocupe numai de băieţi sau numai de fete. 
Apostolul Pavel n-a făcut aici nici un fel de deosebire. A spus doar: “dacă a născut 
şi a crescut copii” şi: “... dacă va stărui, cu înţelepciune, în credinţă, în iubire şi în 
sfinţenie”. 


Trebuie să avem grijă şi de unii şi de ceilalți şi, mai ales mamele, care stau mai 
mult acasă, pentru că bărbaţii au şi alte griji: slujba în cetate, călătoriile, piaţa. 
Femeia în schimb, fiind scutită de felul acesta de griji, se poate ocupa mai uşor de 
copii, pentru că are mult mai mult timp liber. Aşa făceau femeile şi în antichitate. 
A te ocupa de copii nu este o treabă obligatorie a bărbatului, este o datorie a 
amândurora. Prin datorie înţeleg că trebuie să se îngrijească de creşterea copiilor şi 
să-i conducă pe drumul cel bun. 


(Despre Ana 1) 
Grija părinţilor pentru creşterea cu înţelepciune a copiilor 


Bărbaţii trebuie să urmeze exemplul soțiilor lor şi să se îngrijească să-i educe pe 
copii în aşa fel încât să fie înţelepţi şi cuminţi. Nimic nu trebuie să ne preocupe mai 


mult la tineri decât înţelepciunea şi buna-cuviinţă. Tinerii sunt uşor de ispitit. De 
aceea, aceeaşi grijă pe care o avem atunci când umblăm cu lămpile, trebuie s-o 
avem ŞI Cu Copiii. 


De multe ori, când slujnica aprinde lampa, îi spunem să fie atentă să nu se apropie 
cu ea aprinsă de stufăriş sau de fân, ca nu cumva să scape vreo scânteie şi de acolo 
să se întindă focul spre casă. Aceeaşi grijă s-o avem şi faţă de copii şi să nu-i lăsăm 
să caute spre locurile cu slujnice uşuratice şi cu roabe destrăbălate. Dacă se 
întâmplă să avem vreo asemenea servitoare sau vecină, să-i sfătuim să nici n-o 
privească nici să intre în vorbă cu ea, ca nu cumva să se aprindă vreo scânteie în 
sufletul lor şi să-l ardă cu totul iar noi să rămânem nemângâiaţi. 


Ce se întâmplă când lipseşte înţelepciunea ? 


Să-1 ţinem departe pe tineri nu numai de spectacole, ci şi de muzici moleşitoare, ca 
să nu le farmece sufletul. 


Să nu-i ducem nici la teatre, nici la banchete sau la beţii. Cel mai mult să le ferim 
pe fecioare, nelăsându-le să iasă din iatacuri. Nimic în natură nu împodobeşte mai 
mult această vârsta decât cununa înţelepciunii, curăția de orice desfrânare şi 
puritatea cu care un tânăr intră în viaţa conjugală. 


Femeile vor fi dorite de soţii lor mult mai mult dacă sufletul lor nu s-a exersat în 
desfrânare şi nu e corupt. O femeie e mult mai dorită când o cunoaşte doar tânărul 
cu care s-a unit prin căsătorie, îndrăgostirea e mai caldă, apropierea dintre soți mai 
adevărată şi iubirea mai autentică când tinerii se căsătoresc cu o atât de mare 
prevedere. 

Ceea ce se întâmplă astăzi nu este căsătorie, ci afacere şi dare şi luare de bani. 
Dacă un tânăr e corupt şi atenţia lui era şi înainte şi după căsătorie la alte femei, 
care mai e folosul căsătoriei? Ba, dimpotrivă, osânda pe lumea cealaltă e mai mare 
şi păcatul mai de neiertat când soția stă acasă şi el se face de ruşine la prostituate şi 
comite adulter. 


(Despre Ana, 1) 
Indepărtarea de desfrânare 
In toate necazurile să cerem ajutorul lui Dumnezeu. Și dacă nu avem copii, să 


cerem, iar dacă avem să-i creştem cu multă grijă şi să-i ţinem departe pe tineri de 
orice viciu, dar mai ales de desfrânare. 


E un război greu acesta şi nimic nu-i ispiteşte mai rău pe tineri decât desfrânarea. 
Să-i împresurăm de peste tot cu sfaturi, să le spunem ce-i aşteaptă, să-i speriem, să- 
i convingem şi, în ultimă instanţă, să-i ameninţăm. Dacă-şi înving această dorinţă, 
nu vor mai fi stăpâniți cu uşurinţă de vreo alta. Vor fi mai presus de bani, îşi vor 
stăpâni pornirea de a se îmbăta, se vor da înapoi cu cea mai mare grijă şi de la 
dezmăţ şi de la legăturile primejdioase, îi vor respecta mai mult pe cei ce le-au dat 
viaţă, dar vor respecta mai mult oamenii în general. Şi invers, cine nu respectă un 
tânăr înţelept? 


Cine nu va îmbrăţişa şi nu va săruta un tânăr care şi-a înfrânat dorinţele 
nepotrivite? Şi ce om cu stare nu va voi să-i dea din toată inima fiica de soție, chiar 
de-ar fi să fie cel mai sărac din toţi? Aşa cum nimeni nu este atât de sărac, atât de 
strâmtorat sau de nefericit încât să vrea să se înrudească cu un tânăr care trăieşte în 
risipă, nedezlipit de femeile uşoare, fie el cel mai bogat om din lume, tot aşa 
nimeni nu este atât de nesăbuit încât să respingă sau să dispreţuiască un tânăr 
cuminte şi înţelept. 


Dacă vrem să fie respectaţi de oameni copiii noştri şi iubiţi de Dumnezeu, să le 
împodobim sufletele şi să-i conducem cu înţelepciune la căsătorie. Astfel 
bunurile pământeşti se vor revărsa în casa lor ca din izvoare nesecate, 
Dumnezeu le va fi mereu binevoitor, se vor bucura de cinste şi aici, în viaţa 
pământească, şi în cea viitoare şi fie ca de ea să ne bucurăm şi noi... 


(Despre Ana, Il) 
La biserică de la vârsta prunciei 


“Ana însă nu S-a dus cu el, spunând bărbatului său: „, Când pruncul va fi 
înţărcat de la sân şi va creşte, atunci am Să-l duc şi va fi înfăţişat el înaintea 
Domnului şi va rămâne acolo pentru totdeauna” (| Regi, 1, 22). 


Vezi? N-a avut încredere să-l lase acasă şi să meargă la Templu. Aceasta pentru că, 
din clipa în care i s-a dat darul, nu se îndura să se înfăţişeze nicăieri fără el. Să-l 
ducă, iarăşi, la Templu şi apoi să-l ia şi să plece, se temea. De aceea a aşteptat atât, 
ca să se poată înfăţişa împreună cu darul ei, cu pruncul, atunci când se va putea. 
Apoi l-a dus, l-a lăsat acolo şi pruncului nu i-a părut rău că s-a despărțit de sânul 
mamei. 


Ştiţi că, de obicei, copiii plâng când sunt înțărcaţi. Acesta însă, n-a plâns când s-a 
despărțit de mama sa, ci a privit către Domnul, Cel Care a creat-o şi pe ea. N-a 
plâns, nici el n-a plâns nici dânsa când s-a despărțit de pruncul său. 


Pentru că, mijlocind harul, ea şi-a învins afecțiunea naturală, socotind că ei sunt tot 
împreună. Ana este precum viţa de vie care îşi întinde lăstarii departe de locul unde 
a răsărit şi care rămâne înrudită şi cu ultimul ei ciorchine, crescut undeva sus, cel 
mai departe. În timp ce ea locuia în cetate, îşi întindea trunchiul până la sanctuar şi 
acolo atârna ciorchinele ei copt. 


Distanţa nu era deloc o piedică. lubirea lui Dumnezeu îl unea pe copil cu mama sa. 
Chiar dacă era încă mic, virtutea lui era deja coaptă şi deja le era învăţător întru 
cinstirea lui Dumnezeu celor ce veneau la sanctuar. Aceştia îl întrebau din 
curiozitate despre naşterea sa şi aflând cum s-a petrecut plecau mângâiaţi, adică cu 
nădejde în Dumnezeu. 


(Despre Ana, III) 
Fă din sufletul tău templu împărătesc 


Tu, femeie, pe Ana s-o imiţi şi chiar de eşti stearpă, roagă-te cu toată puterea şi 
roagă-l pe preot să te ajute cu mijlocirea lui. Dacă primeşti cuvintele lui cu 
credinţă, binecuvântarea părinților duhovniceşti va avea rod bun şi copt. Iarăşi, 
dacă devii mamă, afioriseste-ţi şi tu fiul, dăruieşte-l Domnului. Ana l-a dus la 
sanctuar, tu fă-te pe tine însăţi templu împărătesc şi locuinţă a lui Dumnezeu. Căci 
spune apostolul: ” ...trupul vostru este templu al Duhului Sfânt, Care este în voi” 
(| Corinteni 6, 19) şi în altă parte: “Voi locui în ei şi voi umbla ...” (UI Corinteni 6, 
16). 


Sufletul unui tânăr poate deveni casă a lui Dumnezeu 


Aşa cum nu este posibil să reparăm şi să renovăm o casă veche gata să se 
prăbuşească decât cheltuind bani, aducând constructori buni şi interesându-ne şi 
ocupându-ne de toate, aşa şi casa lui Dumnezeu - pentru că şi sufletul unui tânăr 
poate fi casă a lui Dumnezeu - nu merită din partea noastră nici cea mai mică 
atenţie? 

Fii cu băgare de seamă să nu auzi şi tu ce au auzit odinioară evreii, care, odată 
întorşi din robie, deşi vedeau în Templul din Ierusalim o ruină, îşi construiau şi îşi 
înfrumuseţau casele. Ei au stârnit atât de mult mânia lui Dumnezeu, încât Domnul 
a trebuit să le trimită un prooroc care să-i sperie cu foamea şi care să le arate şi 


pricina ei: “Este oare timpul ca voi să locuiţi în casele voastre cu pereţii lucraţi în 


tăblii, când templul acesta este în ruină ” (Agheu 1, 4). 


Dacă indiferența lor față de Templul din Ierusalim L-a mâniat atât de tare pe 
Dumnezeu, cu atât mai mult ÎL va mânia pe Domnul indiferența voastră faţă de 
acest templu, sufletul copiilor voştri, care este cu atât mai prețios, fiindcă sfinţenia 
lui este mai mare. 


Nu lăsa casa lui Dumnezeu să devină peştera de tâlhari 


Nu lăsa, dar, casa lui Dumnezeu să devină peştera tâlharilor, ca să nu auzi şi tu 
cuvintele cu care Domnul lisus Hristos i-a certat pe iudei: ” Casa Mea, casă de 
rugăciune se va chema, iar voi o faceţi peşteră de tâlhari” (Matei 21, 13). 


Cum adică peşteră de tâlhari? Aceasta se va întâmpla dacă lăsăm să intre şi să se 
strecoare în sufletele tinerilor dorinţe care-i transformă în robi, care le răpesc 
libertatea, dar şi destrăbălarea de orice fel. Asemenea dorinţe şi asemenea 
gânduri sunt mai rele decât tâlharii, pentru că îi lipsesc pe tineri de libertate, îi fac 
sclavii patimilor iraționale, necugetate, atacându-i din toate părțile şi umplându-le 
mintea de răni. Tocmai de aceea să-i supraveghem zilnic şi să folosim cuvântul 
drept bici, să alungăm toate patimile de acest fel din sufletul lor, ca să poată fi 
părtaşi la viaţa cerească şi să-şi poată împlini pe deplin menirea. 


De la prima vârstă încă să-i conducem spre viaţa cerească 


Nu aţi văzut că cei ce locuiesc în oraşe, de abia ce-şi înţarcă pruncii şi îi şi fac 
purtători de ramuri la serbări, patroni de lupte, şefi la sălile de sport şi conducători 
de cor? Aşa să facem şi noi. Încă din fragedă pruncie să-i conducem spre viaţa 
cerească. Cea pământească cere numai cheltuieli şi nu aduce nici un câştig. 


Într-adevăr, spune-mi ce folos ar putea avea cineva din aplauzele şi din strigătele 
de admiraţie ale mulţimii. Când vine noaptea, tot acel zgomot şi toată acea zarvă se 
stinge. După ce petrecerea se termină, ca şi cum s-ar fi trezit dintr-un vis plin de 
desfătări, “adulaţii” rămân iarăşi pustii de orice bucurie şi nu le mai pasă, chiar 
dacă ar vrea, nici de cununi, nici de hainele luxoase, nici de înfăţişarea 
impunătoare, pentru că toate acestea au trecut mai repede decât cel mai repede 
vânt. 


În schimb viaţa cerească este cu totul diferită. Ne aduce câştig mult şi neîntrerupt. 
Pe cel ce trăieşte deja în ceruri nu-l aclamă tot timpul oameni beţi, ci mulțimea 


îngerilor. Dar ce spun mulţimea îngerilor? Domnul Însuşi, Stăpânul îngerilor îl 
laudă şi îl întâmpină cu bucurie şi cu cinste. Şi cel lăudat de Dumnezeu nu o zi, nu 
două, nu trei, ci veşnic sărbătoreşte încununat şi niciodată nu-şi va vedea creștetul 
gol, lipsit de slava cerească. Dânsul la această serbare nu ţine doar câteva zile, ci o 
veşnicie. 


La această liturghie sărăcia nu poate fi niciodată o stavilă, pentru că şi cel sărac 
o poate împlini, mai ales cel sărac, fiindcă el este liber de orice zădărnicie 
lumească. EI nu trebuie să cheltuiască bani şi averi, trebuie să aibă doar sufletul 
curat şi mintea plină de înţelepciune. Din înţelepciune i se nasc sufletului 
veşmintele vieţii cereşti şi din înţelepciune i se împleteşte cununa. Dacă sufletul 
nu este împodobit cu faptele bune ale virtuţii, aurul mult nu-i este de nici un 
folos. Tot aşa cum sărăcia multă nu-l poate vătăma în nici un fel, dacă a strâns o 
comoară lăuntrică. 


Liturghia duhovnicească 


Această liturghie s-o împlinească nu numai băieţii, ci şi fetiţele, pentru că nicăieri 
nu s-a dat vreo poruncă s-o împlinească numai bărbaţii, cum se întâmplă în viaţa 
lumească. În “teatrul” Bisericii sunt primiţi şi femei şi bătrâni şi tineri şi sclavi şi 
oameni liberi. 


Oriunde e nevoie aici ca sufletul să “iasă pe scenă” nici firea, nici vârsta, nici 
meseria sau funcția pe care o are cineva în viaţa lumească şi nici altceva de felul 
acesta nu poate fi un obstacol. 

Ce trebuie să înveţe tinerii ? 


De aceea vă rog pe toți să vă predaţi fiii şi fiicele de la vârsta cea mai mică acestei 
liturghii şi să depuneţi în sufletele lor bogăţia care se potriveşte vieţii cereşti, fără 
să ascundeţi aur în pământ sau să adunaţi argint. 


Depuneţi în sufletele lor bunătatea, smerenia, buna-cuviinţă, înţelepciunea şi 
orice altă virtute. Liturghia tocmai de această cheltuială are nevoie. Dacă 
strângem această bogăţie pentru noi şi pentru copiii noştri, şi în această viaţă ne 
vom bucura de strălucire, dar şi în cea viitoare vom auzi vocea fericită cu care 
Domnul lisus Hristos îi recunoaşte ca ai Săi pe toţi cei care L-au mărturisit. 
(Despre Ana, III) 


Nepăsarea părinţilor este rezultatul vieţii rele a tinerilor 


Există, e adevărat, oameni mai răi decât măgarii sălbatici, neîmblânziţi, care 
trăiesc, ca şi ei, în deşert şi dau din copite. Aşa este şi cea mai mare parte a 
tineretului nostru. 


Tinerii noştri au dorinţe sălbatice, sar ca măgarii şi dau din copite. Se învârtesc 
peste tot, neînfrânaţi şi nepăsători, şi nu caută ce le-ar fi de folos. Vinovaţii sunt 
părinţii, în timp ce ei îi silesc pe îmblânzitorii de căi să le domesticească armăsarii 
cu cea mai mare grijă, nelăsând mânzul mult timp după naştere nestrunit şi fără 
căpăstru, pe proprii lor copii îi neglijează şi îi lasă multă vreme să se tot 
învârtească fără rost, fără hăţuri şi pustii de înţelepciune, îi lasă să se facă de ruşine 
cu prostituatele şi la jocurile de noroc, la tot felul de spectacole de pierzanie, în 
timp ce ar trebui să-i predea nu femeilor uşoare, ci celor înțelepte şi cu multă 
minte. 


O astfel de femeie cuminte ar putea îndepărta un bărbat de petrecerea păcătoasă a 
timpului şi ar putea fi ca un căpăstru pe capul unui mânz. Destrăbălatele şi femeile 
adultere n-ar putea exista dacă tinerii n-ar fi lăsaţi liberi. 


Dacă un tânăr are o soţie inteligentă, atunci această soție va avea grijă şi de casă şi 
de numele şi reputaţia lui şi îi va atrage considerația celorlalți. 


Nimic nu este egal cu sufletul 


Nu există nimic egal cu sufletul, pentru că spune Domnul nostru lisus Hristos: 
“Pentru că ce-i va folosi omului dacă va câştiga lumea întreagă, iar sufletul său 
îl va pierde” (Matei 16, 26). 


Pofta de înavuţire distruge totul 


Iubirea de bani pe toate le răstoarnă, le distruge şi lhpseşte de frica de Dumnezeu 
sufletele oamenilor, aşa cum un tiran, să spunem, pune stăpânire pe o cetate. De 
aceea suntem indiferenți şi nu ne pasă nici de mântuirea copiilor noştri, nici de 
propria noastră mântuire. 


Noi un scop avem: cum să devenim mai bogaţi şi să ne lăsăm averea altora şi 
aceştia, la rândul lor, altora şi cei de după ei celor de după ei şi tot aşa. În felul 
acesta nu mai suntem stăpânii banilor şi ai moşiilor noastre, ci tot ce facem este să 
le lăsăm moştenire mai departe. 


De aici vine toată nebunia: din cauza poftei de avere cei liberi, copiii noştri, au 
ajuns mai vrednici de dispreţ decât sclavii. Pe sclavi, cel puţin, tot îi mai certăm, nu 
pentru ei înşişi, ci tot pentru folosul nostru, dar cei liberi, stăpâniţi de iubirea 
pentru bani, nu au nici măcar acest privilegiu, ci, după părerea mea, sunt mai 
prejos decât sclavii. Dar, ce spun cu decât sclavii, pentru că ne punem copiii mai 
prejos şi decât animalele. 


Nici o artă nu e mai presus de educaţie 


Mai multă grijă avem de măgari şi de cai, decât de copii. Şi dacă cineva are un cal 
caută să-i găsească cel mai bun călăreț. Ar vrea să nu fie nici neghiob, nici hoţ, nici 
beţiv şi nici nepriceput în meseria lui. Dar dacă ar trebui să încredințăm educaţia 
copilului nostru unui pedagog, alegem la întâmplare pe oricine ne iese în cale, deşi 
nu există altă meserie mai importantă. 


Cu ce se poate compara modelarea sufletului unui tânăr şi educarea 
caracterului lui? Un educator trebuie să fie mult mai atent decât un pictor sau 
un sculptor. Nouă nici că ne pasă. Un singur lucru avem în minte: cum să se 
exerseze fiul nostru în arta vorbirii. Şi asta pentru că ne gândim tot la bani. Vrem 
să înveţe să vorbească bine, dar nu ca să stăpânească arta vorbirii, ci ca să câştige 
bani. Dacă s-ar fi putut să câştige bani şi altfel, nici măcar nu ne-am fi gândit să-i 
căutăm un profesor de retorică. 


Ai văzut ce mare e tirania banilor? Cum pune stăpânire pe toate şi cum, după ce îi 
leagă pe toți ca pe prizonieri şi ca pe dobitoace, îi târăşte după sine unde vrea ? 

Ce folos am avea noi făcând asemenea acuzaţii? Noi, cu cuvintele, lovim patima 
banilor, dar ea ne stăpâneşte prin fapte. Nu vom înceta însă s-o lovim fie şi numai 
cu cuvintele. Dacă iese ceva bun, atunci câştigul este şi al nostru şi al vostru. Dar, 
dacă voi rămâneţi la ale voastre, noi avem cugetul împăcat că am făcut ce am 
putut. Fie ca Dumnezeu să vă scape de această boală şi să ne facă să fim mândri de 
voi pentru că a Lui e slava şi puterea în vecii vecilor. Amin. 


(Comentariu la Evanghelia după Matei, LIX ) 
Lasă-le moştenire grija pentru Dumnezeu 
Dacă vrei să laşi moştenire copiilor tăi multă avere, lasă-le grija faţă de Dumnezeu. 


Atunci Dumnezeu, fără ca tu să faci nimic, Dumnezeu Care ne-a dat sufletul şi 
viaţa şi Care ne-a plămădit trupul, văzând din partea ta o asemenea generozitate, 


văzând că-l dăruieşti Lui ce aparţine copiilor tăi şi chiar şi pe copii, cum nu-Şi va 
revărsa toată bogăţia Lui asupra lor? 


Uite, de pildă Ilie, care s-a hrănit cu o mână de făină. După ce a văzut că femeia la 
care fusese trimis i-a dat lui să mănânce, lăsându-și copilul flămând, a făcut să 
apară în camera văduvei saci cu făină şi butoiaşe cu ulei. Gândeşte-te câtă dărnicie 
şi iubire îți va arăta ţie Dumnezeul lui Ilie. 


Să ne îngrijim cum să ne lăsăm copiii plini de virtute după ce nu vom mai fi 


Să ne gândim nu cum să-i lăsăm pe copiii noştri mai bogaţi după ce nu vom mai fi, 
ci cum să-i lăsăm mai plini de virtute. Dacă au încredere în bogăţie, în avere, nu se 
vor mai preocupa de nimic altceva, din moment ce îşi vor putea acoperi defectele 
de caracter şi slăbiciunile cu banii pe care-i vor avea din belşug. Dacă vor vedea, 
însă, că nu banii le aduc mângâiere, vor face orice ca să afle în virtute şi în sărăcie 
multă mângâiere. 


Nu le lăsa avere 


Aşadar, să nu laşi copiilor avere, ca să le poţi lăsa virtutea. Este o dovadă de 
prostie ca nu le dăm copiilor noştri, cât suntem în viață, putere asupra tuturor 
bunurilor noastre, dar le lăsăm după ce nu mai suntem, împreună cu toată averea 
noastră, şi cea mai mare libertate. 


Cu toate că am putea să le încredințăm şi cât timp trăim şi răspunderi, ca să-i facem 
mai înţelepţi, să-i cuminţim şi să-i oprim când ne administrează prost bunurile. 
După ce murim însă, dacă le lăsăm împreună cu absenţa noastră, ei fiind tineri, şi 
puterea pe care o dă bogăţia, atunci ne vom împinge copiii, şi aşa nefericiți şi 
copleşiţi de durere, în prăpastii fără fund, punând foc peste foc şi aruncând ulei în 
cuptorul deja încins. 


Prin urmare, dacă vrei să-i laşi bogaţi şi în siguranţă, lasă-L pe Dumnezeu să le fie 
datornic şi Lui încredinţează-l moştenirea lor. Dacă tinerii primesc ei înşişi banii, 
nu ştiu cui să-i dea, ci vor cădea victime multora, duşmani ascunşi sau oameni 
nerecunoscători. 


Dacă, însă, tu I-ai împrumutat banii tăi lui Dumnezeu, comoara ta va rămâne 
mereu neprădată şi ea se va întoarce foarte uşor apoi la copiii tăi. Dumnezeu are 
mare bucurie când îşi plăteşte datoria şi îi priveşte cu mai multă mulţumire şi 


plăcere pe cei ce L-au împrumutat decât pe cei ce nu L-au împrumutat. Dumnezeu 
îi iubeşte în special pe cei cărora le este dator. 


(Omilia a VIII-a la Epistola către Romani) 
Prejudecăţi şi superstiții 


După căsătorie, dacă se nasc copii, vom vedea şi aici aceeaşi nebunie şi multe 
obiceiuri care te fac să râzi. 


Într-adevăr: când vine vremea să se pună un nume copilului, nu-i dau un nume de 
sfânt, cum obişnuiau cei de demult, ci aprind lămpi şi le dau nume. Apoi copilului 
îi dau numele lămpii care a ţinut cel mai mult, zicând că aşa va avea viaţă lungă. 
Iarăşi, dacă se întâmplă ca pruncul să moară, şi se întâmpla des, mult se mai 
distrează vicleanul că i-a înşelat ca pe nişte copii fără minte. 


Ce să mai spunem despre talismanele şi despre clopoţeii de la mână sau despre aţa 
roşie şi celelalte, toate lucruri prosteşti? 

Lângă copil nu trebuie să punem nimic altceva decât crucea care îl va apăra. 
AStăzi se pare că-L dispreţuim pe Acela Care a reuşit să întoarcă la Dumnezeu 
lumea întreagă, Care i-a dat lovitură mortală diavolului şi i-a nimicit toată 
puterea, în Schimb, încredinţăm ocrotirea şi sizuranţa copilului unei aţe, unui fir 
sau altor asemenea talismane. 


Să mai spun şi ce poate fi mai de râs decât acestea? Femeile, doicile sau 
servitoarele iau noroi după baia copilului şi îi fac cu degetul un semn pe frunte, îl 
ung cu nămol, iar dacă cineva întreabă la ce foloseşte, îi răspund că alungă piaza 
rea, deochiul şi pizma. Ca să vezi ! Puterea nămolului şi puterea lutului, ce mare e! 
Alungă toată oştirea diavolului! 


Spune-mi, tot nu vă ruşinaţi, tot nu vreţi să înţelegeţi odată pentru totdeauna că 
acestea sunt capcanele vicleanului, că încă de la naştere încearcă să-şi vâre 
vicleşugurile? Şi dacă noroiul poate alungă deochiul, de ce nu ţi-l pui tu pe frunte? 
Doar eşti bărbat în toată firea şi ai mai păţit-o. Pe tine te pizmuiesc ceilalți mult 
mai mulți decât pe copil. Şi de ce nu te ungi peste tot cu nămol? Dacă pe frunte are 
atâta putere, de ce nu-ţi ungi tot corpul? E de tot râsul. E o comedie diavolească. 


Nu numai că îi face de batjocură pe cei ce se lasă înşelaţi, dar îi şi duce în iad. 
Dacă o făceau idolatrii, închinătorii la idoli, nu ne-am fi mirat, dar s-o facă, o 


asemenea urâciune, cei ce se închină crucii şi se împărtăşesc cu Sfintele Taine şi 
citesc şi discută lucruri atât de înalte, chiar că e de plâns. 


Dumnezeu te-a cinstit cu mir duhovnicesc şi tu îl spurci pe copil cu tină? 
Dumnezeu ţi-a dat toată cinstea şi tu te necinsteşti singur? În loc să-ţi faci pe 
frunte semnul crucii, care te ocroteşte şi te face nebiruit, tu te lepezi de toate şi te 
cobori până la prostia diavolească? 


Chiar dacă unii socotesc că toate acestea sunt neînsemnate, să afle că sunt pricină 
de mari rele şi necazuri şi că nici sfântul apostol Pavel nu a crezut potrivit să treacă 
cu vederea lucrurile mici. 


Spune-mi, cum îl dai pe copil în mâinile preotului? Cum ai pretenția să fie 
însemnat cu semnul crucii pe frunte de mâna preotului când tu mai înainte l-ai 
mânjit cu tină? 


Nu, nu faceţi asta, fraţilor! Incă de când se naşte, să apăraţi copilul cu armele 
duhovniceşti şi să-l învăţaţi să-şi facă singur, cu mânuţa lui, pe frunte semnul 
crucii şi până va putea el singur, faceţi-l voi. 


(Omilia a XII-a la Epistola I către Corinteni) 
“Creşteţi-i întru învăţătura şi certarea Domnului” 


Vrei ca fiul tău să fie responsabil? Atunci creşte-l de la început în învăţătura şi 
certarea Domnului. Să nu crezi că nu-i foloseşte să asculte cu atenție Sfânta 
Scriptură, pentru că acolo va auzi pentru prima dată: ” Cinsteşte-l pe tatăl tău şi pe 
mama ta”. 

E pentru tine, să ştii, nu pentru călugări. Nu-mi spune, doar n-o să-l fac călugăr! 
Nu trebuie să fie călugăr. De ce te temi? Gândeşte-te că ce spun eu e mai de folos 
celor din lume, căci ei au cea mai mare nevoie să cunoască aceste învățături şi, 
înainte de toţi, au nevoie de ele copiii. 


Copii până la o anumită vârstă sunt lipsiți de minte şi, pe lângă asta, mai sunt 
influenţaţi şi de poveştile idolatrilor. De pildă află de la ei că eroii pe care îi admiră 
sunt robi patimilor şi se tem de moarte. De pildă Ahile, din Iliada. Ba se 
răzgândeşte, ba moare pentru iubita lui, ba altul e beat şi multe altele. Copilul are 
nevoie de învăţătură ca de medicamente ca să se apere de ele. 


E ciudat 


Nu e ciudat că ne trimitem copii la şcoală, că învaţă artele şi că sacrificăm totul 
pentru educaţia lor, dar nu ni-i creştem cu învăţătura şi certarea Domnului nostru 
Iisus Hristos? 


Și adunăm ce semănăm, pentru că îi creştem ca să devină fără ruşine, desfrânaţi, 
neascultători şi neciopliţi. Să nu facem asta. Să-l ascultăm pe apostolul Pavel care 
ne îndeamnă să-i creştem în învățătura şi certarea Domnului. Să le dăm noi 
exemplu şi să-i obişnuim de mici să citească Scripturile. 


Vai, repet mereu aceleaşi lucruri de o să ajung să mă credeţi un vorbă-lungă, dar n- 
am să mă opresc din a face tot ce pot ca să vă conving. Spune-mi, de ce nu-i imitaţi 
pe cei vechi din Biblie ? 


Imit-o pe Ana 


Mai ales voi, femeile, imitaţile-le pe femeile din Biblie. Ai născut un copil? Fă şi 
tu ca Ana. Ascultă bine şi ia aminte ce a făcut ea: ea şi-a dus copilul la scurtă 
vreme după ce l-a născut la Templu. Cine dintre voi n-ar voi ca fiul său să fie o 
dată Samuel şi nu de mai multe ori regele lumii? 


ŞI cum ar putea fiul vostru să-i semene lui Samuel? Dar de ce să nu poată? Fiindcă 
nu vrei, nici n-o să-l dai pe mâna celor ce pot face din el un alt Samuel. Şi cine ar fi 
cel care l-ar putea face să-i semene? Dumnezeu. 


Ana tot lui Dumnezeu I l-a încredinţat pe fiul ei. Nici Eli, care ar fi fost foarte 
potrivit, n-ar fi fost în stare, n-ar fi putut-o face. Şi cum ar fi reuşit, când el nici pe 
proprii săi fii n-a reuşit să-i educe. Credinţa şi dorinţa femeii, însă, a putut totul. 

A născut un copil, primul, şi nu ştia dacă va mai naşte. Ea n-a spus: o să aştept să 
crească, să cunoască lumea şi o să-l las să-şi trăiască copilăria. Nu, ea a avut o 
singură grijă: cum să-şi încredinţeze fiul încă de la început lui Dumnezeu. 


Să ne ruşinăm noi, bărbaţii. Femeia l-a dăruit lui Dumnezeu şi 1 l-a lăsat Lui, în 
sanctuar. De aceea şi căsnicia ei a fost plină de lumină, pentru că mai întâi a căutat 
la cele duhovniceşti şi pentru că I] l-a dăruit Domnului pe întâiul ei născut, primul 
ei rod. 


De aceea pântecul ei a fost roditor şi a mai născut şi alți copii şi de aceea aceştia au 
propăşit, au reuşit în lume. Dacă oamenii cinstesc la rândul lor când şi ei sunt 


cinstiți de alţii, nu-i va cinsti pe ei şi mai mult Dumnezeu, El Care o face fără să 
aştepte nimic de la noi? 


Lucrul cel mai important este să ne creştem copiii în Domnul 


Până când vom mai fi doar carne? Până când o să ne tot aplecăm spre pământ? 
Să lăsăm totul şi prima noastră grijă să fie aceea de a ne creştem copiii în 
învăţătura şi certarea Domnului lisus Hristos. 


Dacă copilul învaţă de la început să se gândească la virtute, atunci deja a dobândit 
cea mai mare bogăţie şi cea mai mare slavă. Nu câştigi mai mult învăţându-l ceva 
artă şi filosofia celor din antichitate, cu care să facă bani, decât ai câştiga şi ai 
realiza dacă-l vei învăţa arta de a dispreţui banii. 


Dacă vrei să fie bogat, învaţă-l să dispreţuiască banii. Bogat nu e acela care are 
nevoie de bani mulţi şi e înconjurat de multe lucruri, ci cel care nu are nevoie de 
nimic. ASta Să-l înveţi pe fiul tău, asta trebuie să ştie, fiindcă aceasta este bogăţia 
cea mai mare. 


Nu-ţi bate capul cum să-l faci să progreseze în învăţătura lumească ca să devină 
ambițios. Gândeşte-te cum să-l înveţi să dispreţuiască slava acestei vieţi. Numai 
aşa ar putea avea cu adevărat un nume bun şi ar deveni cu adevărat un om 
important. 


Asta pot să facă şi săracul şi bogatul. Aceste lucruri nu se învaţă de la profesori şi 
nici din arte, ci din cuvintele dumnezeieşti. Nu te îngriji să stea în această viaţă 
mulți ani, ci mai bine îngrijeşte-te să trăiască viaţa cea veşnică şi fără sfârşit. 


Dăruieşte-i cele mari, nu cele mici 


Dăruieşte-i cele mari, nu cele mici. Ascultă-l pe apostolul Pavel, uite ce spune: 
“Creşteţi-i întru învăţătura şi certarea Domnului”. 


Nu te frământa cum să-l faci retor, un maestru al artei cuvântului, ci cum să-l educi 
în aşa fel încât să iubească înţelepciunea. 


Dacă n-ar exista retorică, n-ar fi nici o pagubă, dar dacă n-ar exista înţelepciunea, 
n-ar sluji la nimic toate discursurile din lume. E nevoie de mijloace, nu de cuvinte, 
de morală, nu de abilitate, de fapte, nu de vorbe. 


Faptele aduc pe pământ împărăția lui Dumnezeu, ele ne dăruiesc şi adevăratele 
lucruri bune. Nu-ţi mai exersa vorbirea, mai bine curăţă-ţi sufletul. Nu-ţi spun toate 
acestea ca să te împiedic să-ţi formezi copilul în felul acesta, ci ca să te împiedic să 
dai atenţie numai acestui fel de educaţie. 


Tinerii şi Sfânta Scriptură 


Să nu crezi că învăţăturile Sfintei Scripturi se cer numai acelora care aleg să se 
retragă la mănăstire. Mult mai multă nevoie au de ele copiii care se pregătesc să 
intre în viaţă. 


Aşa cum cel ce locuieşte numai în port şi nu pleacă niciodată pe mare nu are 
nevoie nici de corabie, nici de cârmaci şi nici de marinari, căci de ele are nevoie 
numai cel ce trăieşte pe mare, aşa este şi cu mireanul şi cu monahul. 


Cel ce trăieşte numai pe uscat, duce o viaţă lipsită de mişcare, calmă şi nu are de 
înfruntat furtuni, în timp ce corăbierul, mereu în largul mării, călătorind numai pe 
mare, are de înfruntat multe furtuni şi, chiar dacă nu are nevoie, tot trebuie să fie 
pregătit să facă faţă greutăților, ca să închidă gura celorlalți. 


Cunoaşterea Sfintei Scripturi este un bagaj necesar pentru viaţă 


Cu cât progresează şi prosperă cineva în această viaţă, cu atât mai mult va avea 
nevoie de această educaţie. Chiar dacă e crescut în palate, există şi acolo mulți 
filosofi şi închinători la idoli şi din cei ce se laudă şi se mândresc cu slava lor 
lumească, de parcă palatele acestea ar fi pline de idropici. Aşa sunt palatele. Toţi 
sunt acolo vanitoşi şi umflaţi de mândrie şi cei ce nu sunt încă, au grijă să devină. 
Gândeşte-te ce ar însemna ca fiul tău, unul dintre cei mai buni medici, să intre 
acolo având la el toate mijloacele pentru a vindeca o infecție, să se apropie de 
bolnav, să stea de vorbă cu el şi să-l vindece numai punând pe locul bolnav 
medicamentele din Sfânta Scriptură şi numai rostind cuvinte care îndeamnă la viaţa 
duhovnicească. Ce ar fi? 


Un călugăr, cu cine să stea de vorbă? Cu pereţii, cu tavanul, poate? Sau cu pustia şi 
cu hăurile? Cu păsările sau cu copacii? Deci, nu el are cel mai mult nevoie de 
această educaţie a Scripturii. Totuşi trebuie să-şi ducă la bun sfârşit lucrarea şi să-i 
educe nu atât pe alţii, cât pe el însuşi. 


Cei ce trăiesc în această lume, ei au nevoie cel mai mult de învăţătură din Scripturi, 
pentru că ei se găsesc de mai multe ori în situaţia de a păcătui faţă de monah. ŞI, 
dacă vrei să ştii, şi lumii acesteia i-ar fi de mai mult folos. 


Toţi l-ar respecta pe fiul tău, medicul, pentru cuvintele acelea, văzându-l că nu-l 
arde dorinţa de a parveni şi că nu doreşte funcţii înalte. Funcţiile şi onorurile, le va 
căpăta oricum, cu toate că nu le doreşte, şi va ajunge mai respectat chiar decât 
împăratul, pentru că un asemenea om n-ar putea trece neobservat. Printre sănătoşi, 
sănătos va părea şi el. Când, însă, un om sănătos se află printre mulți alții care sunt 
bolnavi, atunci iute i se duce faima, vestea despre el ajunge şi la urechile 
împăratului şi acesta îl face cunoscut mulţimii. 


Aţi aflat toate acestea, de acum înainte creşteţi-vă copiii în învăţătura şi în certarea 
Domnului Hristos. 


(Omilia XXI la Epistola către Efeseni) 
Nu vă sprijiniți pe lucrurile din afară 


Bogat este înțeleptul cel adevărat. Despre el a scris apostolul Pavel: “Creşreți-i 
întru învățătura şi certarea Domnului”. 


Nu vă sprijiniți pe lucrurile din afară, cum ar fi averea şi slava. Ele sunt ca un 
gărduleţ care, când se va prăbuşi, şi se va prăbuşi, vă va lăsa ca pe un pomişor 
descoperit şi uşor de doborât şi nu numai că nu veţi aduce roade, dar veţi rămâne şi 
plăpânzi. Gărduleţul care v-a împiedicat să vă căliți şi să vă întăriți în bătaia 
vânturilor, v-a pregătit să cădeţi la cea mai mică adiere. 


Să-i pregătim să reziste la toate 


Bogăția face mult mai mult rău, pentru că îi face pe oameni să fie nepregătiţi 
pentru greutăţile vieţii. Să ne pregătim, aşadar, copiii încât să poată face faţă 
tuturor împrejurărilor şi tuturor necazurilor, ca să nu fie luaţi prin surprindere 
când apar. 


Există o răsplată pentru buna creştere a copiilor 


Să ne creştem copiii în învăţătura şi în certarea Domnului Hristos şi mare răsplată 
ne va aştepta. Dacă artiştii care fac statui de împărați şi portrete ale împăraţilor sunt 
ţinuţi la mare cinste, noi care înfrumuseţăm în noi chipul împărătesc - căci omul 


este chip al lui Dumnezeu - nu ne vom bucura de daruri nenumărate, de vreme ce 
răsplătim asemănarea noastră cu Dumnezeu? 


Omul se aseamănă lui Dumnezeu prin virtutea sufletului. Ne asemănăm Lui 
când ne educăm copiii să fie buni, să nu se mânie şi să fie îngăduitori. Toate 
acestea sunt însuşiri ale lui Dumnezeu. Ne asemănăm cu EI când ne învăţăm 
copiii să facă bine oricui, să iubească oamenii şi când îi învăţăm Să disprețuiască 
cele trecătoare. 


Vom da socoteală dacă ne creştem rău copiii 


Aceasta este lucrarea noastră, anume: să ne educăm pe noi înşine şi să ne 
obişnuim copiii să facă ce trebuie. 


Cu ce curaj vom sta altfel dinaintea tronului Domnului Hristos? Dacă e nevrednic a 
fi episcop cel ce are copii neascultători, cu atât mai mult va fi nevrednic de 
Impărăția Cerurilor. 


Ce spui? mă va întreba cineva. Dacă avem nevastă şi copii neascultători, o să dăm 
socoteală? Sigur, dacă nu fac ce trebuie, pentru că, pentru mântuire nu ajunge să 
fim doar noi virtuoşi. Dacă cel ce n-a folosit talantul nu numai că n-a câştigat 
NiMIc, dar a şi fost pedepsit, e limpede că nu ajunge, ca să ne mântuim, doar 
propria noastră virtute. Trebuie să avem grijă şi de virtutea celuilalt. 


Să ne îngrijim, aşadar, mult şi de soţia noastră, să veghem şi asupra copiilor şi 
asupra servitorilor noştri, dar şi asupra noastră. Să ne corectăm şi pe noi şi să-i 
corectăm şi pe ei. Să-L rugăm pe Dumnezeu să ne ajute în lucrarea noastră. Dacă 
asta ne-a dat în grijă, atunci de asta să ne îngrijim şi EI o să ne ajute. 

Dar dacă ne vede nepăsători, n-o să ne mai întindă mâna. Dumnezeu nu ne ajută ca 
noi să dormim. Ne ajută când ne vede ostenindu-ne. Ajutor nu i se dă celui ce 
lâncezeşte, ci celui care lucrează. Totuşi, bunul Dumnezeu poate şi ne ajuta să ne 
împlinim această menire şi o face ca să ne învrednicim toţi de bunătățile pe care ni 
le-a făgăduit. 


(Omilia XXI la Epistola către Efeseni) 
De ce trebuie să-i învăţăm înţelepciunea din Psalmi? 


“Vorbiţi între voi în psalmi şi în laude şi în cântări duhovniceşti, lăudând şi 
cântând Domnului, în inimile voastre” (Efeseni 5,19). Apostolul nu ne îndeamnă 


să-i învăţăm pe copii înţelepciunea citindu-le numai istorii din Scriptură, ci şi 
psalmi; lectura Bibliei e mai grea, cere efort, dar cântând psalmi îți bucuri şi 
sufletul şi nici nu oboseşti. 


“în laude şi în cântări duhovniceşti... ” zice. Astăzi copiii voştri cântă cântece 
diavoleşti şi dansează dansuri satanice, ca şi bucătarii şi sufragii sau dansatorii. 
Nici unul nu mai ştie să spună psalmi, dar nu-i numai atât. 


Se pare că a cunoaşte psalmii a ajuns un lucru de ruşine şi de batjocură şi stârneşte 
râsul. Din aceste cântece şi dansuri satanice vin şi se eternizează toate relele. Se 
ştie că roadele poartă gustul pământului în care cresc. Dacă îngropi sămânţa într-un 
sol nisipos şi sărat, fructele vor avea gust sărat şi sălciu, dar dacă solul este dulce şi 
bine-roditor, fructele vor fi dulci şi gustoase. Tot aşa învăţătura este un izvor 
binefăcător. 


Învaţă-l pe copilul tău să cânte acei psalmi care sunt plini de înţelepciune. Astfel 
se va cuminţi şi cel mai bun lucru din toate va fi acela că nu se va mai duce să se 
întâlnească şi să petreacă cu oameni vicleni şi vicioşi, fiindcă în el va lucra 
puterea acestei cărţi. 


De aceea spune psalmistul: “Fericit bărbatul care n-a umblat în sfatul 
necredincioşilor” (Psalm 1, 1) sau: “Nu am şezut în adunarea deşertăciunii şi cu 
călcătorii de lege nu voi intra” (Psalm 25, 4), sau: ”Defăimat să fie înaintea Lui 
cel ce vicleneşte, iar pe cei ce se tem de Domnul îi slăveşte” (Psalm 14, 4). 


Învaţă-l pe copilul tău să aibă prieteni numai din cei buni şi vei vedea că multe 
se vor îmbunătăţi, învaţă-l să-şi stăpânească stomacul, să-şi controleze mâna ca 
Să nu ajungă un avar Sau un desfrânat, pentru că banii nu valorează nimic, nici 
slava nici altele la fel, fără curăţie. Dacă de mic îl înveţi să fie curat şi cuminte, 
încet încet îl vei conduce şi spre lucruri mai înalte. 


In psalmi găsim de toate, dar în cântările de laudă nu există nimic pământesc sau 
omenesc. 


Dacă copilul tău se obişnuieşte cu psalmii, atunci se va obişnui şi cu cântările 
duhovniceşti, care sunt şi mai sfinte, pentru că puterile cereşti cântă cântări de 
laudă, nu psalmi. Se spune în înţelepciunea fiului lui Sirah “Nu este frumoasă 
lauda în gura păcătosului...” şi în Psalmi: “Ochii Mei sunt peste credincioşii 
pământului, ca să şadă ei împreună cu Mine” (Psalm 100, 8); şi mai departe: 


“Nu va locui în casa Mea cel mândru” (Psalm 100, 9) şi, iarăşi: “Cel ce umblă pe 
cale fără prihană, acela îmi slujea” (Psalm 100, 8). 


Atenţie cu cine ne petrecem timpul 


Nu numai cu prietenii, dar nici cu servitorii să nu vă amestecați ca să vă păziţi pe 
voi înşivă. Multe lucruri rele se întâmplă când stăpânii se amestecă cu sclavii 
corupți. În timp ce copiii se bucură de atâta iubire, grijă şi înţelepciune de la părinţi 
- şi totuşi ce greu se mântuiesc - gândeşte-te ce se poate întâmpla dacă-i dăm pe 
mâna sclavilor nepăsători care îi privesc ca pe nişte duşmani şi care profită de 
această situaţie gândindu-se că stăpânii vor fi mai blânzi cu ei. Înainte de toate, 
aşadar, de aceste lucruri să avem grijă, căci zice: ” Că am iubit legea Ta, 
Doamne” (Psalm 118, 97). Pe Dumnezeu să-L iubim şi noi şi pe cei ce împlinesc 
legea Lui. 


Ce folos avem din studierea psalmilor 


Y Ca să se poarte cu înțelepciune şi cuminţenie, copiii trebuie să-l asculte pe 
psalmistul care zice: : ,, Că şalele mele s-au umplut de ocări...” (Psalm 37, 
7). 

Y Tot el îi învaţă că trebuie să fie înfrânaţi la mâncare: „şi mâncarea era încă 

în gura lor. Când mânia lui Dumnezeu s-a ridicat peste ei ...şi pe cei aleşi 

ai lui Israel i-a doborât” (Psalm 77, 34-35). 

Şi că trebuie să fie stăpânii lucrurilor lor: 

lipiţi inima de ea” (Psalm 61, 10). 

Şi că trebuie să fie deasupra slavei: “Că la moarte el nu va lua nimic, nici 

nu se va cobori cu el slava lui” (Psalm 48, 18). 

Că nu trebuie să-i invidieze pe cei vicleni: “Nu râvni la cei ce viclenesc, 

nici nu urma pe cei ce fac fărădelegea ” (Psalm 36, 1). 

Îi învaţă să socotească că a avea putere nu înseamnă nimic: “Văzut-am pe 

cel necredincios mândrindu-se şi înălțându-se ca cedrii Libanului. Și am 

trecut şi iată, nu era...” (Psalm 36, 35-36). 

Y- Să socotească lucrurile din această viaţă ca având puţină valoare: “Au fericit 
pe poporul care are aceste bunătăţi. Dar fericit este poporul acela care are 
pe Domnul ca Dumnezeu al său” (Psalm 143, 15). 

Y Că orice păcat se plăteşte: “... că Tu vei răsplăti fiecăruia după faptele lui” 
(Psalm 61, 11). Şi explică de ce această pedeapsă nu vine în fiecare zi: 
“Dumnezeu este judecător drept, tare şi îndelung-răbdător şi nu Se mânie 
în fiecare zi” (Psalm 7, 11). 

Y Că smerenia este un lucru bun: “Doamne, nu s-a mândrit inima mea...” 
(Psalm 130, 1). 

Y Că mândria este un lucru rău: ” Pentru aceea îi stăpâneşte pe ei mândria... 
” sau, în altă parte: ” De cei batjocoritori El râde...” sau , iarăşi : "Din 
răutatea lor iese nedreptatea” (Psalm 72, 7). 

Y Că milostivirea e bună: “dat-a săracilor; dreptatea lui rămâne în veacul 
vecilor” (Psalm 111, 8). Că e un lucru de laudă să fii milostiv şi să dai cu 
împrumut: “Bun este bărbatul care se îndură şi împrumută...” (Psalm 111, 
5). 

Y În psalmi vei mai găsi şi alte sfaturi şi învățături pline de înţelepciune, cum 
ar fi aceea că nu trebuie să înjurăm şi să spunem vorbe rele: “...pe cel ce 
clevetea în ascuns pe vecinul său, pe acela l-am izgonit” (Psalm 100, 6). 


(Omilia a IX-a la Epistola către Coloseni ) 
De ce e necesar ca tinerii să se căsătorească devreme 


Dacă un tânăr n-a învăţat desfrânarea, nici adulterul, le va învăţa şi oricine se culcă 
cu prostituatele şi cu desfrânatele, repede va ajunge şi la adulter. Şi dacă nu va 
ajunge să păcătuiască cu femei desfrânate măritate, atunci o va face cu desfrânate 
despărțite. 

Ce vă sfătuiesc eu: ca să tăiaţi cu totul rădăcinile păcatului. Voi, care aveţi băieți 
tineri, care se pregătesc să înceapă viaţa, atrageţi-i cât de repede în “jugul” 
căsătoriei. Pentru că multe sunt dorinţele care pun la încercare înfrânarea unui 
tânăr necăsătorit şi voi, ca părinţi, trebuie să-l ţineţi în frâu ba cu sfaturi, ba cu 
ameninţări, ba speriindu-i, ba promiţându-i una sau alta. Aşadar, când vine vremea 
căsătoriei, nu mai staţi pe gânduri. 


Uite, vorbesc ca o peţitoare, dar copiii voştri trebuie să se căsătorească. 

Nu mi-e ruşine să vorbesc astfel, pentru că nici sfântul apostol Pavel nu s-a ruşinat 
să spună: “Să nu vă lipsiţi unul de altul ...” (| Corinteni 7, 5), cuvinte care ne-ar 
face să ne ruşinăm; şi totuşi el nu s-a ruşinat. Nu la cuvintele în sine s-a gândit, ci 
la faptele cuviincioase la care duc astfel de cuvinte. 


Care este cel mai bun moment pentru căsătorie ? Când băiatul creşte, pregăteşte 
nunta chiar înainte de stagiul militar. Dacă vede că-i aduci repede o nevastă şi că 
nu mai rămâne mult până la însurătoare, va putea rezista flacării dorinţei. Dacă, 
însa, te vede nepăsător, vede că mai amâni şi tot aştepţi să câştige mai întâi mulți 
bani şi apoi să faceţi nunta, disperat, va aluneca repede spre desfrâu. 


Dar, vai, rădăcina relelor este aici dorinţa de a strânge cât mai mulţi bani. Nimănui 
nu-i va păsa că fiul tău trebuie să devină cuminte şi îngăduitor, căci toţi vor fi 
posedaţi de mânia de a strânge bani. 


De aceea, vă rog, mai întâi să-i puneţi ordine în suflet. Dacă un tânăr vine la 
mireasă lui cu sufletul curat, dacă vede numai trupul ei, atunci şi dorinţa lui va fi 
mai puternică, teama de Dumnezeu va fi mai mare şi căsătoria va fi cu adevărat 
curată şi cinstită. 


Trupurile lor sunt curate şi neprihănite şi pentru aceasta şi copiii le vor fi 
binecuvântaţi. Soții vor fi îngăduitori unul cu celălalt, pentru că amândoi sunt 
neșştiutori de alte “obiceiuri” şi vor asculta unul de celălalt. 


Dacă, însă, tânărul va începe să se desfrâneze înainte de căsătorie şi se va nărăvi la 
tot felul de obiceiuri destrăbălate, îşi va lăuda soția numai prima şi a doua noapte şi 
va aluneca apoi repede spre desfrâu, căutând la soţia sa râsul neghiob şi trivial, 
cuvintele pline de necuviinţe, expresiile prefăcute şi tot ce înseamnă neruşinare, 
despre care nu ne este permis a vorbi mai mult. 


Sunt lucruri pe care o soţie nu e dispusă să le ofere şi cu care nu se va păta 
niciodată. Ea a făgăduit soţului său să-şi împartă viaţa cu el, să-i dăruiască copii, 
nu să fie neruşinată şi să râdă prosteşte. I-a făgăduit să stea acasă şi să-l corecteze, 
în aşa fel încât să fie cu adevărat un om vrednic de respect şi cuviincios, nu să-i 
dea prilejuri de desfrâu. 

Îţi par dulci cuvintele desfrânatei? Da, ştiu, vorbeşte şi Scriptura despre asta: ” ... 
buzele celei străine, (ale desfrânatei), picura miere” (Pilde 5, 3). De aceea vă 
spun eu toate acestea ca să vă avertizez că mierea aceea curând se transforma în 
fiere, cum spune, tot Scriptura mai departe: “... şi cerul gurii sale e mai 
alunecător decât untdelemnul. Dar la sfârşit ea este mai amară decât pelinul, 
mai tăioasă decât o sabie cu două ascuţişuri” (Pilde 5, 4). 


(Omilia a V-a la Epistola 1 către Tesaloniceni) 

Teama de Dumnezeu este neapărat necesară 
De mici să aveți în sufletul vostru teama de Dumnezeu, căci ea le păzeşte pe toate 
mai bine decât un tată. Teama de Dumnezeu este un zid nedărâmat. Când paznicul 


este înăuntru, nu ne mai trebuie nici unul din “artificiile” lumii de afară. Dacă nu-l 
avem în noi, adică, dacă nu ne temem de Dumnezeu, toate cele de afară ne duc la 


pierzare. Acest paznic, frica de Dumnezeu, ne este şi bogăţie, şi slavă şi laudă. EI 
le face pe toate să strălucească pline de lumină şi nu numai pe pământ, ci şi în 
ceruri. 


(Omilia a VI-a la Epistola I către Tesaloniceni) 
Creşterea copiilor nu rămâne nerăsplătită 


Crescând copii, nu vom fi nerăsplătiți, o spune sfântul apostol Pavel: “Dacă are 
mărturie de fapte bune: dacă a crescut copii...” (| Timotei 5, 10). Nu e puţin 
lucru să-l oferi lui Dumnezeu copiii pe care EI ţi i-a dăruit. Dacă părinții pun o 
temelie bună educaţiei copiilor lor, vor primi o mare răsplată, aşa cum vor fi 
pedepsiţi dacă îi vor neglija. 


Eli, de pildă, şi-a pierdut mântuirea din cauza fiilor lui, pentru că trebuia să-i 
sfătuiască. De bună seamă că îi va fi sfătuit, dar nu aşa cum trebuia. El n-a vrut să-i 
supere şi s-au pierdut, şi el şi ei. 


Ascultaţi, părinţilor. Educaţi-vă copiii întru învăţătura şi certarea Domnului, cu 
cea mai mare grijă. 


Sălbatica tinereţe 


Sălbatică e tinereţea şi de aceea are nevoie de mulţi învăţători, supraveghetori, 
pedagogi, însoțitori şi dădace. Totuşi, e plăcut s-o îmblânzeşti. Tinereţea seamănă 
cu un cal sau cu o sălbăticiune nedomesticită. Dacă însă îi dăm unui copil de la cea 
mai fragedă vârstă reguli, mai târziu n-o să ne mai ostenim, pentru că obiceiul a 
devenit deja lege. 

Nu trebuie nici să le dăm tot ce li se pare plăcut, dar nici să le facem rău, 
lipsindu-i de cele necesare, sau să le facem hatârul doar pentru că sunt copii. 


Lupta pentru înţelepciune 


Mai înainte de toate trebuie să-i păstrăm înţelepţi, pentru că lipsa înţelepciunii îi 
distruge mai mult decât orice pe tineri. Noi înşine trebuie să facem mari eforturi şi 
să fim mereu foarte atenţi. Să-i căsătorim imediat ce se apropie vârsta, ca să-şi 
primească mireasa cu sufletul şi cu trupul curate. Dragostea e aprinsă. Un tânăr 
înţelept înainte de căsătorie, cu atât mai mult va fi înţelept şi după căsătorie. 


Dimpotrivă, unul care s-a învăţat desfrânat înainte de a se însura, aşa va fi şi după 
ce se va fi căsătorit. Spune Scriptura: “Pentru desfrânat toată pâinea este dulce, 
nu va înceta până la sfârşit” (Înţelepciunea lui Sirah 23, 23). De aceea la cununie 
se pun mirilor cununi pe cap, care sunt simbolul biruinţei. Cununile arată că au 
rămas nebiruiţi şi că aşa îşi încep viaţa împreună, nebiruiți de plăcere. Dacă, însă, 
un tânăr învins de plăcere îşi predă trupul desfrânatelor, de ce mai poartă atunci 
cununa pe creştet, dacă tot a fost înfrânt? 


Aceste lucruri să le spunem copiilor noştri, aşa să-i sfătuim, să-i speriem, să-i 
ameninţăm, odată aşa, altă dată altfel. 


Marea comoară 


Copiii noştri sunt o mare comoară. Să avem, deci, grijă de ei şi să facem tot ce 
putem să nu-i pierdem, căci cel viclean stă gata să ni-i fure. Ce facem noi azi 
pentru ei? "Tocmai ce nu trebuie. 


Pentru moşia noastră ne zbatem cât putem şi avem grijă să o dăm s-o lucreze unui 
om pe care-l considerăm credincios şi cinstit. Căutăm, de asemenea, un îngrijitor 
bun pentru caii noştri, un vizitiu bun şi un contabil priceput. Nu arătăm, însă, 
aceeaşi preocupare pentru ce avem noi mai scump, copiii. Nu-i căutăm fiului 
nostru un pedagog bun care să nu-l lase să se depărteze de înţelepciune. Şi totuşi, 
copiii sunt averea noastră cea mai de preţ şi numai pentru ei facem tot ce facem. 
Pentru averea pe care le-o vom lăsa-o ne zbatem, dar pentru ei însuşi, nu. Vezi ce 
strâmb gândim? Îngrijeşte-te de sufletul copilului tău şi restul va veni de la sine. 
Dacă sufletul nu e bun, atunci nu-i folosesc la nimic averile. Dar, dacă sufletul îi 
e întărit în credinţă, plin de virtute şi curat, atunci nici chiar sărăcia nu-l poate 
vătăma. 


Bogăția de a fi cinstit 


Ai dori să-ţi laşi copilul bogat? Învaţă-l să fie cinstit, pentru că numai aşa îşi va 
putea păstra averea. Şi, chiar dacă n-o mai sporeşte, n-o va micşora pe cea 
dobândită. Dacă, însă, e viclean şi dacă-i laşi moştenire bogății nemăsurate, atunci 
fii sigur că nu va şti să le păstreze. Dimpotrivă, îl vei face să fie mai rău decât cei 
ajunşi la sărăcia cea mai neagră. E de preferat sărăcia în locul bogăției pentru cei ce 
nu ştiu să-şi crească copiii aşa cum trebuie. Aceasta pentru că sărăcia îi ţine 
aproape de virtute fără voia lor, în timp ce bogăţia nu-i lasă să fie înţelepţi nici 
dacă ar dori-o, ci îi distruge, împingându-i spre rele şi nenorociri nenumărate. 


Mamele trebuie să aibă grijă de fiice 


Mamele mai ales trebuie să aibă grijă de fiicele lor. Oricum, le vine uşor să le 
supravegheze. Mamelor, aveți grijă să vă învăţaţi copilele să fie gospodine şi mai 
presus de toate să le creşteţi cu pricepere încât să fie evlavioase, cuminţi, Să 
disprețuiască banii şi să nu se dea în vânt după o falsă frumuseţe. Când vine 
vremea, încredinţaţi-le soţului. Dacă le veţi creşte aşa cum vă spun, şi voi vă veţi 
mântui, şi ele se vor mântui şi copiii lor, nepoţii voştri, se vor mântui. Dacă 
rădăcina e bună, ramurile vor creşte frumos şi voi veţi lua bună plată. 


Să facem în aşa fel încât să ajutăm nu numai un suflet, ci, prin el, multe altele. 
Copila trebuie să iasă din casa tatălui ca un sportiv din sala de gimnastică, 
cunoscând ce are de făcut până în cel mai mic amănunt, sau ca drojdia care trebuie 
să transforme aluatul după propria ei frumuseţe. 


Copiii, iarăşi, vor învăţa să fie cuminţi, ca să se distingă mai degrabă prin 
cuminţenia şi înţelepciunea lor, să fie admiraţi şi lăudaţi şi de oameni şi de 
Dumnezeu. Fetele trebuie să înveţe să-şi înfrâneze stomacul, să se ţină departe de 
lux, să fie econoame, iubitoare şi să înveţe să se stăpânească. Astfel îşi vor putea 
răsplăti părinți, astfel toate vor fi spre slava lui Dumnezeu şi spre mântuirea 
noastră, în numele lui lisus Hristos, Domnul nostru. 


(Omilia a IX-a la Epistola 1 către Timotei) 


Foamea duhovnicească 


Spune-mi, iubite, dacă ţi-ai vedea copilul topindu-se de foame, ai îndura să-l 
priveşti neputincios? N-ai răbda tu orice doar ca să-i pui capăt suferinţei? Sigur, nu 
l-ai lăsa să moară de foame. Dar, acum piere copilul tău din cauză că nu l-ai hrănit 
cu învăţătura dumnezeiască. Nu-i aşa că nici nu bagi de seamă? Şi mai vrei să te 
numeşti tată? De ce spun asta? 


Pentru că foamea aceasta de învăţătură dumnezeiască e mult mai îngrozitoare decât 
cealaltă pentru că duce şi la o moarte mai cumplită. Trebuie, de aceea, să stăm şi să 
gândim mai bine. “Creşteţi-i întru învăţătura şi certarea Domnului” (Efeseni 6, 
4) - spune apostolul Pavel. Aceasta este cea mai bună grijă a părinţilor, aceasta este 
moştenirea autentică pe care o pot lăsa copiilor lor. Eu aşa înţeleg înrudirea 
naturală, a arăta o preocupare mai mare celor duhovniceşti. 


Părinţii ucigaşi de copii 


Să vorbim acum puţin despre un lucru pe care l-a spus pentru prima dată apostolul 
Pavel: “Dacă a crescut copii...” (| Timotei 5, 10). Apostolul nu înţelege aici, aşa 
cum mulţi cred, că nu şi-a lăsat copiii să moară de foame. Oricum legea firii n-ar fi 
îngăduit-o şi de aceea nu e nevoie de reguli sau legi ca văduvele să-şi crească 
copiii. EI înţelege aici grijă pentru virtute, a-i creşte pe copii cu evlavie. Fiindcă 
mamele care nu-şi cresc astfel copiii sunt mai degrabă ucigaşe decât mame. Şi nu 
spun asta numai pentru femei, ci şi pentru bărbaţi. Mulţi taţi se străduiesc din 
răsputeri să le dăruiască fulor lor un cal bun, o casă minunată sau ogoare scumpe, 
dar nu fac absolut nimic ca fiii lor să aibă un suflet bun, să fie credincioşi şi 
iubitori de Dumnezeu. 


Unde duce nepăsarea faţă de creşterea copiilor 


De aceea se duce lumea de râpă - pentru că neglijăm copiii. În loc să avem grijă de 
educaţia lor, ne preocupă averea pe care le-o lăsăm. De sufletul lor nici nu ne pasă 
şi facem cea mai mare neghiobie posibilă. Averile, pământurile, oricât de multe şi 
de scumpe ar fi, dacă stăpânul lor nu e un om plin de înţelepciune, capabil să le 
administreze cu virtute, se vor distruge şi se vor pierde odată cu el, pricinuindu-i o 
mare pagubă. Dacă, însă, un suflet este puternic şi plin de virtute, chiar dacă casa îi 
e mai mult goală, va putea dobândi tot ce-şi doreşte cu uşurinţă. 


Care este bogăţia de care nu ne putem lipsi? 


Ar trebui să ne gândim nu cum Să-i facem pe copiii noştri bogaţi în argint şi aur, 
ci cum Să-i facem să fie cei mai bogaţi dintre toţi în evlavie, în credinţă, în teamă 
şi iubire de Dumnezeu, în dobândirea virtuţii, cum să le explicăm că nu au 
nevoie de multe lucruri, cum Să-i învăţăm să nu se lase stăpâniţi de cele ale vieţii 
şi de dorinţele tinereţii. 

Ar mai trebui să-i controlăm când intră şi când ies din casă, unde-şi petrec timpul, 
cu cine, ştiind că, dacă neglijăm toate aceste lucruri, Dumnezeu nu ne va ierta. 


Nu există iertare pentru cei ce neglijează buna creştere a copiilor 
Dacă avem o mare răspundere când e vorba să-i apărăm pe alții, căci zice: “Nimeni 


să nu caute ale sale, ci fiecare pe ale aproapelui” (1 Corinteni 10, 24), cu atât mai 
mare este răspunderea pe care o avem faţă de copiii noştri. 


Nu ţi l-am adus, ne cere socoteală Dumnezeu, în casă şi nu l-ai avut lângă tine de la 
început? Nu te-am numit învățătorul, ocrotitorul, tutorele, călăuzitorul şi stăpânul 
lui? Nu ţi-am dat putere întreagă asupra lui? Nu ţi-am poruncit să-l formezi şi să-l 
educi aşa cum trebuie de când era încă fraged? Ce iertare mai speri să capeţi dacă I- 
ai lăsat s-o ia pe cărări greşite şi să se strice? 


Ce mai poţi spune? Că e greu şi uneori abia poţi face faţă? 


Trebuia să te gândeşti dinainte, când copilul asculta cu dragă inimă şi era prunc. 
Atunci trebuia să-l educi cu mare atenţie, să-l obişnuieşti cu ce se cuvine, să-l 
corectezi şi să-i pedepseşti slăbiciunile sufletului. 


Când munca era mai uşoară, atunci trebuia să scoţi bălăriile şi ciulinii, atunci când 
era la o vârstă fragedă şi patimile nu erau greu de vindecat, patimi care, dacă n-ar fi 
fost neglijate, n-ar fi crescut. De aceea spune: “Ai feciori? învaţă-i pe ei şi 
încovoaie din pruncie grumazul lor” (Înţelepciunea lui Sirah 7, 24), atunci când 
educaţia se poate face mai uşor. 


Dumnezeu ne ajută să ne creştem copiii 


Dumnezeu nu-ţi porunceşte doar cum să-ţi creşti copiii, ci te ajută EI Însuşi, în ce 
fel? Uite, îţi şi spune: “Cel ce va grăi de rău pe tatăl său sau pe mama sa, acela 
să fie omorât” (leşirea 21, 17). Vezi câtă teamă le-a inspirat copiilor? Câtă 
frământare a stârnit în jurul lor? Cum şi-a făcut puterea să lucreze. 

Ce justificare, aşadar, am putea avea, când EI nu se îndură de viaţa copiilor care-şi 
acoperă cu ocări părinţii? lar noi, părinţii, când copiii noştri îl necinstesc şi-L 
vorbesc de rău, nu catadicsim nici măcar să ne indignăm şi să le atragem atenţia. 


Eu, spune Dumnezeu, nu Mă voi da în lături să-l trimit la moarte pe fiul tău care-ţi 
vorbeşte urât şi se poartă necuviincios cu tine, iar tu nu vrei nici măcar cu cuvintele 
să-l amărăşti, nu vrei să-l cerţi, deşi nu ţine seama de Legile Mele? Cum crezi că 
pot fi iertate toate aceste lucruri? 


Îl vezi pe copil cum îşi vorbeşte de rău părintele, pe cel ce i-a dat viaţă, şi nu te 
nemulțumeşte ? Nici nu-l sperii, nici nu-l pedepseşti, când ştii foarte bine că 
Dumnezeu însuşi nu îngăduie ? Ar trebui să-ţi pese, nu pentru că fiul tău L-ar 
răni pe Dumnezeu, căci pe Dumnezeu nu-L poate vătăma nimeni, în nici un fel, 
ci pentru că fiul tău îşi va pierde mântuirea. Cineva care arată nerecunoştinţă şi 
căruia nu-i pasă de Dumnezeu, cu atât mai mult e capabil să-şi vateme părintele şi 
în acelaşi timp propriul suflet. 


Roadele bunei creşteri 


Să nu fim, aşadar, indiferenți, ştiind că cei ce se poartă după voia lui Dumnezeu şi 
în viaţa aceasta vor prospera şi vor ajunge oameni de seamă. Pentru că toţi 
aceştia respectă şi cinstesc omul plin de virtute şi bun, chiar de-ar fi cel mai sărac 
dintre toţi oamenii, tot aşa cum fug şi îl urăsc pe cel viclean şi pervers, pe cel 
strâmb, chiar de-ar avea averi fără număr. 


Cel ce se poartă după voia lui Dumnezeu nu numai că va fi respectat de toţi 
oamenii, dar şi ţie, care I-ai născut, îţi va fi foarte drag. ÎI vei iubi nu numai pentru 
că aşa este firesc, ci şi dintr-un alt motiv, deloc de neglijat, îl vei iubi pentru 
virtutea lui. îţi va fi nu numai foarte drag, ci şi foarte folositor, pentru că te va 
îngriji, te va sluji şi-ţi va fi sprijin la bătrâneţe, în timp ce cei ce sunt 
nerecunoscători fata de Dumnezeu îşi dispreţuiesc părinţii, ceilalți, cei buni, care-şi 
adoră Creatorul, şi-i ţin la mare cinste. 


Dacă vrei ca fiul tău să reuşească şi în faţa lui Dumnezeu şi printre oameni, să-şi 
facă traiul dulce şi să scape de pedeapsa viitoare, arată-i toată grija şi toată atenţia 
de care eşti în stare. 


O să-ți povestesc o istorie veche ca să-ți arăt că părinții nepăsători cu copiii lor, 
chiar dacă sunt nişte oameni îngăduitori şi cumpătaţi, vor suporta pentru acest 
păcat al lor cea mai aspră pedeapsă. 

Eli şi fiii săi 


Era odată un preot iudeu, îngăduitor şi cumsecade care ducea o viaţă dreaptă. Se 
numea Eli. Avea doi copii care ajunseseră la ultimul prag al răutății. Eli, însă, nu i- 
a oprit şi nu i-a stăpânit. Adică, a vrut să-i oprească, dar nu purtându-se cu 
severitate. Deşi ar fi trebuit să-i biciuiască, să-i alunge din casa părintească şi să 
folosească orice mijloc de îndreptare, el s-a mulţumit să le tot dea poveţe şi să-i tot 
sfătuiască spunându-le: “Nu copiii mei ... nu mai faceţi aşa, căci nu este bună 
vestea pe care o aud eu ...” (| Regi 2, 24). 


Ce spui? L-au hulit pe Dumnezeu şi îi mai numeşti copiii tăi ? S-au făcut că nu-L 
cunosc pe Creatorul lor şi tu îi recunoşti drept rudele tale ? De aceea spune 
Scriptura că nu 1-a certat. Pentru că certarea nu înseamnă pur şi simplu a-i sfătui şi 
atât, ci a reuşi să lovim şi să scoatem definitiv răul, să curățăm cu forţa şi adânc o 
rană, mai adânc decât porțiunea putrezită. Nu ajunge să le vorbim copiilor sau să-i 
sfătuim, ci trebuie să-i facem să se teamă, ca să putem alunga odată pentru 
totdeauna nepăsarea tinereţii. 


Pentru că Eli i-a sfătuit, dar nu cum trebuia, 1-a predat pe fiii săi vrăjmaşilor şi au 
căzut în luptă, pe câmpul de bătaie. EI însuşi, nesuportând să audă vestea morţii 
lor, a căzut, şi-a zdrobit spinarea şi a murit (| Regi 4, 17). 


Vezi că pe drept am spus că părinţii pot fi ucigaşii propriilor lor copii, atunci când 
nu se poartă cu destulă severitate cu copii lor prea nepăsători şi nu le cer respectul 
cuvenit, după voia lui Dumnezeu. Aşa a devenit Eli ucigaş de copii. Chiar dacă 
duşmanii i-au sfârtecat, totuşi el rămâne vinovat pentru moartea lor, pentru că i-a 
îndepărtat prin nepăsarea şi neglijenţa lui de ajutorul lui Dumnezeu şi i-a oferit goi 
şi pustii celor ce voiau să-i ucidă. Aşa au pierit şi ei şi odată cu ei a pierit şi el. 


Astăzi mulţi părinţi devin ucigaşii propriilor lor copii 


Aşa păţesc şi astăzi mulţi părinţi. Nu vor să-i pedepsească şi să-i “biciuiască” nici 
măcar cu cuvintele şi nici nu vor să-i supere pe copiii lor, chiar dacă duc o viaţă 
dezordonată şi ticăloasă, şi de aceea îi văd făcând cele mai rele lucruri posibile, îi 
văd aduşi în tribunale sau, mai rău, decapitaţi de călăi. 


Dacă tu nu-i educi şi nu-i pedepseşti ca să se îndrepte, ştiind că umblă cu oameni 
spurcaţi şi ticăloşi şi făcându-te astfel părtaş la răutatea lor, atunci sunt prinşi şi 
pedepsiţi de lege în faţa tuturor. Astfel ai parte nu numai de o nenorocire, ci şi de 
ruşine, care face ca nenorocirea să fie şi mai mare, pentru că după moartea fiului 
tău, toţi te vor arăta cu degetul, pe tine, tatăl lui, şi nu vei mai voi să calci prin 
piaţă. Cum ai mai putea da ochii cu lumea după o asemenea ruşine şi după un 
asemenea necaz al fiului tău ? 


De aceea, vă rog şi vă implor să aveţi mare grijă de copiii voştri şi să nu aveți 
niciodată altceva în minte decât mântuirea sufletului lor. 


Tu eşti profesorul casei 
Tu eşti profesorul întregii case şi la tine îi trimite mereu Dumnezeu pe soția ta şi pe 
copiii tăi. Uite ce spune apostolul Pavel despre femei: “Jar dacă voiesc să înveţe 
ceva, să întrebe acasă pe bărbaţii lor” (| Corinteni 14, 35) sau în altă parte: 


“Creşteţi-i întru învăţătura şi certarea Domnului” (Efeseni 6, 4) 


Statuile de aur. Urmează-i pe lov, pe Avraam şi pe David 


Să-ţi închipui că ai acasă statui de aur: copiii tăi. In fiecare zi să-i îndrepţi, să-i 
corectezi şi să ai mare grijă de ei. Să le împodobeşti şi să le modelezi sufletul cum 
poți mai bine. 


Urmează pilda fericitului lov care se temea şi de păcatele pe care le făceau copiii 
săi cu mintea şi de aceea aducea jertfe în fiecare zi (lov 1, 5) şi se îngrijea foarte 
mult de ei. 


Urmează exemplul lui Avraam. Nici el nu căuta averi şi turme, ci gândul lui era 
numai la Dumnezeu şi la legile dumnezeieşti, ca să le poată transmite mai departe 
neschimbate urmaşilor săi. Dumnezeu îi recunoaşte virtutea, căci zice: “Că l-am 
ales, ca să înveţe pe fiii şi casa sa după sine să umble în calea Domnului” 
(Facerea 18, 19). 


Dar şi David, când a murit, l-a chemat pe fiul său şi în loc de mare avere i-a lăsat 
drept moştenire acestea: “Să păzeşti legământul Domnului Dumnezeului tău, 
umblând în căile Lui ... ca să îşi ţină şi Domnul cuvântul Său ...” (vezi III Regi 
2, 3-4). A mai spus şi altele asemenea. 


Bogăția cea mare 


Astfel de lucruri să spunem şi noi copiilor noştri şi cât trăim şi când ne apropiem 
de moarte şi să-i convingem că teama de Dumnezeu este cea mai mare bogăţie şi o 
moştenire care nu se pierde. Nu bani să le lăsăm, căci banii se pierd, ci respectul 
față de Dumnezeu şi evlavia care rămân şi nu se cheltuiesc. Dacă nu există respect 
pentru Dumnezeu, banii care există, oricum se duc în tot felul de încercări şi 
necazuri şi în cea mai mare ruşine, dar dacă există respect şi frică de Dumnezeu, 
atunci chiar banii care nu există apar şi sporesc. 

Dacă-ţi creşti copilul cum se cuvine şi el, la rândul lui, îşi va creşte bine copilul şi 
aşa mai departe, până la sfârşit, ca un lanţ care nu se rupe niciodată, un lanţ al celui 
mai bun mod de viaţă. Tu eşti începutul şi rădăcina care-şi poartă roadele grijii 
celei bune în urmaşi. 


Dacă ar exista buna-creștere 


Dacă părinţii şi-ar creşte cu atenţie copiii n-ar mai fi nevoie de legi şi de tribunale 
şi nici de pedepse sau de execuţii publice, pentru că spune: “... legea nu este pusă 
pentru cel drept... ” (| 'Timotei 1, 9). Noi, neglijându-ne copiii, îi înconjurăm cu 
relele cele mai mari, îi dăm pe mâna călăilor şi îi împingem mereu spre prăpastie, 


» 


pentru că spune: ” Cel care este moale cu fiul său va lega rănile lui ... 
(nţelepciunea lui Sirah 30, 7). 


Ce înseamnă “cel care este moale” Cel care se înduioşează, care linguşeşte, care-şi 
răsfaţă copilul mult mai mult decât trebuie. De fapt, copilul trebuie să simtă 
severitate, grijă din partea părinţilor şi să se teamă. O spun nu ca să fim duri cu 
Copiii, ci ca să nu le părem vrednici de dispreţ. Dacă femeia trebuie să se teamă de 
bărbat, cu atât mai mult copilul trebuie să se teamă de tată. 


Și să nu-mi spuneţi că e greu unui părinte să se impună tinerilor. Dacă apostolul 
Pavel cere chiar şi de la văduvă să-şi supravegheze fiul, cu atât mai mult o cere de 
la bărbaţi. Dacă ar fi fost un lucru imposibil, atunci nu l-ar mai fi poruncit. Toată 
răutatea vine din propria noastră indiferentă şi din faptul că nu ne învăţăm, nu ne 
deprindem copiii încă de la început, mai cu seamă din pruncie, cu respectul şi cu 
frica de Dumnezeu. 


De toate ne îngrijim, mai puţin să-i ducem la Biserică 


Dăm bani şi ne preocupăm să le asigurăm o bună educaţie laică, lumească, şi, de 
asemenea, să treacă cu bine prin stagiul militar. Apelăm /a prieteni şi alergăm 
încoace şi încolo pentru asta, dar nu facem absolut nimic ca să-i ajutăm Să fie 
prețuiţi şi de împăratul îngerilor. Le permitem să meargă la spectacole, dar 
niciodată nu-i obligăm să meargă la biserică. Şi, chiar dacă-i facem să vină o 
dată sau de două ori, ei vin şi-şi pierd timpul, fără nici un rost Sau vin ca Să se 
distreze, fără să înţeleagă ce se întâmplă acolo. 
Noi trebuie să-i îndreptăm pe copii spre Biserică 


Nu aşa ar trebui să se întâmple. Ar trebui să fie ca atunci când îi trimitem la şcoală 
ŞI ei ştiu că au răspunderi: să înveţe şi să-şi facă lecţiile. Aşa ar trebui să meargă şi 
la biserică, ca la şcoală. Noi trebuie să-i ducem, nu să-i lăsăm pe mâna altora. Să 
mergem împreună şi să ascultăm împreună slujba şi apoi să le cerem să-şi 
amintească ce-au auzit şi ce au învăţat. Numai aşa îi vom putea corecta uşor şi pe 
nesimţite. Dacă şi acasă copiii vă aud tot timpul discutând ca nişte creştini cu frica 
lui Dumnezeu şi le daţi sfaturi bune, aceste seminţe vor da curând un rod bogat. 


Cutezi să te mai numeşti părinte? 


Dar noi nu facem nimic din toate acestea pentru că le socotim inutile. Dacă cineva 
vrea să-şi sfătuiască copilul, propriul său copil îl ia în râs. De aceea toate s-au 


întors pe dos şi pe copiii pe care nu-i pedepsesc părinţii, îi pedepsesc până la urma 
legile statului. 


Nu ţi se face ruşine şi nu roşeşti, spune-mi, când judecătorul îl condamnă pe fiul 
tău şi îl înţelepţeşte el, nu tu? Chiar trebuia să-l îndrepte lumea? De ce nu l-ai 
îndreptat tu, pentru că, lângă tine a trăit atâţia ani, nu lângă străini? Nu te ascunzi 
de ruşine? N-ai prefera să te înghită pământul mai bine decât să dai ochii cu 
lumea? Şi, spune-mi, mai cutezi să te numeşti părinte, după ce ţi-ai trădat fiul şi nu 
l-ai ajutat când a trebuit, ci l-ai lăsat pradă răului, să-l corupă şi să-l piardă? 


Dacă e posedat de vreun demon iute alergi la sfinţi, dar dacă e învins de 
păcate nu faci nimic 


Dacă vezi vreun evadat că-ţi bate copilul, te mânii şi te repezi ca o fiară asupra lui, 
dar stai liniştit şi nu faci nimic, deşi în fiecare zi vezi demonii atacându-l şi 
împingându-l la păcate. Stai şi nu-l scapi din ghearele lor. Dacă copilul ţi-e cumva 
posedat, alergi la toți sfinţii şi tulburi liniştea şi celor ce pustnicesc prin vârfuri de 
munţi, ca să-l scapi de nebunie. Dar, deşi vezi cum în fiecare zi îl tulbură păcatul, 
care este cel mai îngrozitor demon, nu faci nimic. 


Și chiar să fie cineva posedat de un demon, nu este deloc îngrozitor, pentru că 
demonul nu poate cu nici un chip să ne arunce în gheenă, ci, dacă suntem atenți, 
ispita aceasta ne poate aduce chiar cununi minunate şi ne poate face vestiți, dacă-i 
răbdăm cu bucurie chinurile. Dimpotrivă, cel ce trăieşte în păcat, nu se va putea 
mântui niciodată. Şi viaţa aceasta i se va părea un infern şi în cea viitoare va fi 
pedepsit pe vecie. 

Totuşi, chiar dacă ştim toate aceste lucruri, le dăm o atenţie nefirească celor foarte 
puţin importante, în timp ce pentru cele cu adevărat importante nu vrem să facem 
nici cel mai mic efort. Dacă vedem pe cineva demonizat, îl plângem, dar dacă-l 
vedem păcătuind, nu suntem deloc şocaţi, chiar dacă atunci ar trebui să ne văităm 
şi să ne lovim de durere. Dar, decât să ne văităm, mai bine să-l oprim şi să-l 
sfătuim sau să-l speriem, să-l pedepsim, să-l vindecăm cu orice mijloc ne stă în 
putere de boala aceea şi s-o imităm pe văduva despre care sfântul apostol Pavel a 
ZIS ” ... dacă a crescut copii...”. 


Este grea pedeapsa părinţilor care au neglijat creşterea copiilor 
Chiar dacă viaţa noastră personală este bine rânduită, dacă neglijăm, însă, 


mântuirea copiilor noştri, vom fi aspru pedepsiţi. O să vă spun doar un cuvânt 
despre aceasta, nu al meu, ci din dumnezeieştile Scripturi. 


Era odată un preot iudeu, Eli, om smerit şi foarte îngăduitor, dar care şi L-a făcut 
pe Dumnezeu duşman lui şi copiilor lui şi care, fiindcă i s-a făcut milă de copiii săi 
când nu trebuia, a pierdut şi mântuirea lor şi pe a sa. 


Ascultă ce-i spune Dumnezeu, mai degrabă nu direct lui, pentru că îşi pierduse 
vrednicia de a mai sta de vorbă cu El. Dumnezeu îl socotea deja un rob oarecare 
care făcuse un păcat mare şi de aceea l-a înştiințat prin altcineva despre 
nenorocirile ce aveau să i se întâmple (atât de mare îi era mânia). 


Ascultă, dar, ce-i spune lui Samuel. Eli a aflat că fiii săi l-au hulit pe Dumnezeu şi 
nu i-a certat pentru asta. I-a certat, desigur, dar nu cum se cuvenea şi Dumnezeu n- 
a socotit mustrare aceea. Astfel că l-a depărtat de la Sine pentru că nu arătase faţă 
de fiii săi severitatea cuvenită. 


Oricât ne-am preocupa de copiii noştri, tot nu e de ajuns. Ce facem noi nu se 
cheamă a avea grijă de ei, aşa cum nici Eli nu şi-a certat cu adevărat fiii. 
Dumnezeu i-a atras atenţia lui Eli asupra păcatului fulor săi şi l-a pedepsit mâniat 
foarte, spunându-i: “De aceea Mă jur casei lui Eli că vina casei lui Eli nu se va 
şterge, nici prin jertfe, nici prin prinoase de pâine în veci” (| Regi 3,14). Vezi ce 
pedeapsă cumplită, izvorâtă dintr-o durere neîmpăcată pentru un păcat cu neputinţă 
de iertat? Dumnezeu i-a spus că trebuie să piară nu numai el şi fiii săi, ci întreaga 
lui casă, pentru că nu există leac pentru rana pe care I-au pricinuit-o. 


Și totuşi, în afară de nepăsarea față de păcatul copiilor săi, Dumnezeu nu i-a mai 
găsit altă vina bătrânului Său preot Eli, pentru că în rest acesta era foarte bun. Noi 
trebuie să luăm aminte la viaţa plină de virtute a cuiva şi s-o lăudăm nu numai în 
împrejurările obişnuite, ci mai ales în momentele cele mai grele. 


Mai întâi, când a auzit cuvintele lui Dumnezeu şi a văzut pedeapsa aproape, Eli nu 
şi-a pierdut curajul, nici nu s-a supărat şi nici n-a spus ceea ce de obicei ar spune 
mulți: sunt cu oare stăpânul voinţei şi al deciziilor altora? Eu să fiu judecat pentru 
propriile mele păcate, nu pentru cele ale fiilor mei, care sunt maturi şi care trebuie 
să răspundă singuri pentru ele. Eli n-a spus şi n-a gândit nimic din toate acestea, ci, 
ca un rob ascultător şi recunoscător care una ştie, că trebuie să primim fără să 
protestăm toate câte ni le trimite Dumnezeu, chiar dacă sunt neplăcute sau greu de 
îndurat, a dat glas acelor cuvinte pline de înţelepciune: „EI este Domnul; facă dar 
ce va binevoi!” (| Regi 3.18). 


Mai există şi alte exemple din viaţa lui Eli în care vedem cât de plină de virtute era. 
In timpul bătăliei cu Filhestenii cineva a venit şi i-a adus vestea grea că fiii săi cei 


sălbatici şi ticăloşi au fost măcelăriți în luptă. EI a ascultat netulburat. Dar când 
solul i-a pomenit apoi de răpirea chivotului Legii, bătrânul preot, cuprins de 
ameţeală şi de durerea pe care i-a pricinuit-o această veste, a căzut de pe scaun pe 
spate lângă poartă şi şi-a rupt spinarea, fiind bătrân şi greoi. El cârmuise poporul 
lui Israel timp de 20 de ani ( vezi | Regi 4,18). 


Dacă pe acest preot, pe acest bătrân, pe acest om de vază care a cârmuit timp de 20 
de ani poporul evreilor, pe acest om care a trăit într-o perioadă în care Dumnezeu 
era mai îngăduitor decât acum, nimic nu l-a putut salva, ci a pierit de tot şi într-un 
mod jalnic, pentru că nu s-a purtat cu severitate faţă de fiii săi (căci păcatul de a 
nu-şi fi împlinit menirea de părinte a şters ca un val uriaş şi sălbatic tot ce era bun 
la el, toate faptele lui bune şi întreaga sa viaţă trăită în virtute), ce pedeapsă ne 
aşteaptă pe noi, cei ce trăim într-un veac în care se cere de la noi o mult mai mare 
virtute? 


E vorba de noi, cei care nu numai că nu suntem în stare să ne conducem copiii, dar 
şi pe cei care vor s-o facă îi socotim duşmani şi îi combatem, purtându-ne faţă de 
copiii noştri mai rău decât un barbar. Dacă învârtoşarea inimii lor i-a dus atunci pe 
evrei la robie, la ruină şi pierzare, la robirea patriei lor şi la chinuri trupeşti, voi 
vă robiți singuri sufletul şi-l predaţi legat demonilor cruzi şi vicleni şi 
patimilor lor. Când nici voi nu le daţi copiilor voştri sfaturi duhovniceşti, dar nici 
pe alţii nu-i lăsaţi s-o facă; voi nu faceţi altceva decât ce făceau evreii pe timpul lui 
Eli. 


Mulţi sunt astăzi pedepsiţi pentru acest păcat 


Şi să nu-mi spună mie cineva că nici alţii, cărora nu le-a păsat de educaţia copiilor 
lor mai mult chiar decât nu i-a păsat lui Eli, n-au pățit nimic. Au păţit multe şi încă 
mai rele: de multe ori, mulți, pentru acelaşi păcat. 


De unde aceste morţi înainte de vreme? De unde bolile mari şi cumplite care cad 
asupra noastră sau asupra copiilor noştri? De unde pedepsele, de unde vremurile 
grele? De unde tot felul de înjosiri şi de umilinţe şi de unde miile de nenorociri? 
Nu cumva toate acestea se explică prin faptul că ne neglijăm copiii şi nu-i 
corectăm când o apucă pe căi greşite? Şi nu e numai un gând de-al meu, ci exemple 
care să ne-o dovedească sunt nenumărate. 


Eu vă voi spune o pildă plină de înţelepciune pe care ne-a spus-o în Scriptură un 
om foarte înţelept. Vorbind despre copii, el spune următoarele; *“... nu fe bucura 
de fii nelegiuiţi. De se vor înmulți, nu te bucura de ei, dacă nu este frica lui 


Dumnezeu cu ei. Nu te încrede în lungimea vieții lor ...” (Înţelepciunea lui Sirah 
16,1-3). 


Cum am spus, mulți oameni au păţit multe şi dacă unii au scăpat, la sfârşit tot vor 
da socoteală, tot nu vor scăpa. Năpasta le va cădea pe cap, pentru că în viaţa 
cealaltă, când se vor duce, vor primi mai aspre pedepse. Să nu ne culcăm, totuşi, pe 
o ureche din pricina lor, zicându-ne că suntem cum trebuie dacă Dumnezeu nu ne 
trimite profeți şi nu ne vesteşte vreo pedeapsă, cum i-a vestit lui Eli. Acum nu mai 
sunt vremurile acelea. 


ȘI totuşi, Dumnezeu mai trimite şi azi avertismente. Cum? Prin Scripturi. Cele ce 
s-au spus atunci, pentru Eli şi pentru cei ca el s-au spus şi pentru noi. S-au spus şi 
pentru toţi cei ce cad în acelaşi păcat. Dumnezeu a vorbit cu Eli şi cu patimile lui, 
dar vorbind cu el, a vorbit şi cu noi, pentru că Dumnezeu nu este părtinitor. Aşa 
cum l-a pedepsit pe el, ne va pedepsi şi pe noi. Cum ar putea EI, Care a pierdut 
toată familia lui Eli, care a greşit mai puţin, să-i lase nepedepsiţi pe unii care au 
căzut în păcate mult mai grele? 


Grija pe care o arată Dumnezeu pentru buna creştere a copiilor 


Şi nimeni nu poate spune că nu e un lucru important acesta, pentru că 
Dumnezeu preţuieşte foarte mult buna-creştere a copiilor. De aceea a şi pus în 
firea omului o dorinţă atât de puternică: iubirea şi grija faţă de copii. A voit ca 
purtarea de grijă a părinţilor faţă de copii să fie o necesitate naturală cu 
neputinţă de biruit. 


Apoi, Dumnezeu ne-a dat legi prin Moise cu privire la creşterea copiilor, a rânduit 
sărbători, poruncind părinţilor să-şi înveţe copiii ce este sărbătoarea şi să le 
dezvăluie toate tainele ei. Vorbind, prin Moise, despre Paşti, de pildă, zice: “În 
ziua aceea să spui fiului tău şi Să zici: Acestea Sunt pentru cele ce a făcut 
Domnul cu mine, când am ieşit din Egipt” (leşirea 13,8). 


Vorbind apoi despre întâietatea primului născut după legea mozaică, a Vechiului 
Testament, Dumnezeu zice: “Când, însă, te va întreba după aceea fiul tău şi va 
zice: Ce înseamnă aceasta?, să-i spui: Cu mâna puternică ne-a scos Domnul din 
pământul Egiptului, din casa robiei. Ca atunci când se îndărătnicea Faraon să 
ne dea drumul, Domnul a omorât pe toţi întâii-născuţi în pământul Egiptului, 
de la întâi-născutul oamenilor până la întâi-născutul dobitoacelor. De aceea 
jertfesc eu Domnului pe întâi-născutul de parte bărbătească şi pe tot întâi- 
născutul din fiii mei îl răscumpăr” (eşirea 13,14-15). 


Cu acestea un părinte îşi conduce fiul spre cunoaşterea lui Dumnezeu. Copiilor, 
Dumnezeu le porunceşte de asemenea în multe locuri din Biblie să aibă grijă de 
părinţi şi îi cinsteşte pe aceia care se poartă cu respect față de cei ce le-au dat 
naştere; pe aceştia Dumnezeu îi face încă şi mai dragi părinților, în schimb, pe cei 
nerecunoscători îi pedepseşte. 


Când cineva ne încredinţează un copil şi ne face responsabili pentru el, ne obligă 
să-l ocrotim şi să ne purtăm cu el cu cea mai mare grijă prin cinstea pe care ne-o 
arată lăsându-l în grija noastră. Şi noi îl ocrotim dacă nu pentru altceva, măcar de 
ruşine şi de teama de a nu-i trăda încrederea, fiindcă ce are el mai scump se află în 
mâinile noastre. Dacă, însă, acest om este mânios şi se aprinde mai iute decât unii 
la ocări şi dacă mai e şi înclinat să dea pedepse aspre, cu atât mai mult suntem 
îndemnați să ne facem datoria. 


Dumnezeu la fel a făcut. Numai că El a mai adăugat o a treia legătură, dar poţi s-o 
consideri chiar pe primul loc, legătura de rudenie, legătura naturală dintre părinţi şi 
copii. Dumnezeu a dat-o ca să-i oblige pe părinți să nu-l dispreţuiască poruncile şi 
să nu se simtă împovăraţi de obligaţia de a creşte copii. Şi voind să împiedice 
slăbirea acestei legături din cauza purtării necuviincioase a copiilor, voind s- 
o împiedice să se destrame, Dumnezeu a consfinţit-o dând pedepse şi lăsându-le 
şi părinților dreptul de a-şi pedepsi copiii. Astfel EI a lăsat prin lege să se supună 
copiii, părinţilor, care au dreptul să fie severi cu ei, dar, în acelaşi timp a pus în 
părinți iubirea pentru copiii lor. 


Mai există şi un al patrulea mod în care Dumnezeu i-a legat foarte strâns pe părinți 
de copii. Pentru că nu-i pedepseşte numai pe copii când nu se poartă cu 
recunoştinţă cu părinţii lor, şi nu-i laudă numai pe ei când se cuminţesc, ci îi 
pedepseşte sau îi laudă şi pe părinţi odată cu aceştia. Îi pedepseşte aspru pe părinţii 
care-şi neglijează copiii şi îi laudă pe cei ce, dimpotrivă, se ocupă de ei. 


Chiar şi pe Eli, pe bătrânul preot care era de altfel plin de virtute, Dumnezeu l-a 
pedepsit doar pentru că nu şi-a crescut fiii cu destulă grijă, în schimb, pe patriarhul 
tuturor, pe Avraam, EI l-a cinstit în chip deosebit tocmai pentru marea grijă cu care 
şi-a educat fiii. Dumnezeu i-a spus lui Avraam prevestindu-i darurile multe şi mari 
pe care avea ai le face: ” ... l-am ales ca să înveţe pe fiii şi casa sa după sine să 
umble în calea Domnului şi să facă judecată şi dreptate...” (Facere 18,19). 


V-am spus toate acestea ca să învăţăm că Dumnezeu nu va fi îngăduitor cu cei 
nepăsători cu copiii lor, de care El se preocupă foarte mult. Nu numai că nu le va 


trece cu vederea nepăsarea, dar se va mânia foarte tare, cum s-a văzut în pildele 
arătate. 


De aceea apostolul Pavel ne îndeamnă mereu: “Și voi, părinţilor, nu întărâtaţi la 
mânie pe copiii voştri, ci creşteţi-i întru învăţătura şi certarea Domnului” 
(Efeseni 6, 4). Şi dacă nouă ni s-a poruncit să veghem asupra sufletelor lor, pentru 
că vom da socoteală, cu atât mai mult va da socoteală tatăl care le-a dat naştere, i-a 
hrănit şi împreună cu care locuiesc sub acelaşi acoperiş. 


Aşa cum nu se poate dezvinovăţi şi nu poate cere iertare pentru propriile sale 
păcate, tot aşa nu se poate dezvinovăţi pentru păcatele copiilor. Tot apostolul Pavel 
ne-a arătat-o. EI a legiuit cum trebuie să se poarte părinţii cu copiii lor, de vreme ce 
au putere asupra lor, şi le-a spus ce li se cere neapărat, cerându-le de asemenea şi 
să aibă grijă de ei, pentru că nu există iertare dacă copiii se distrug din pricina 
greşelilor lor. 


Răutatea nu este un lucru firesc la oameni 


Dacă răutatea ar fi fost un lucru firesc printre oameni, oricine s-ar putea 
dezvinovăţi foarte uşor, spunând: sunt rău pentru că aşa e firea mea. Dar, de vreme 
ce noi înşine, prin propria noastră voinţă, putem fi buni sau răi, ce justificare va 
avea cel care a permis ca cea mai dragă fiinţa din lume să se piardă şi să devină 
rea? Că nu a voit să-l înveţe de bine? Nici un tată n-ar putea susține acest lucru, 
pentru că natura îl contrazice, îndemnându-l necontenit la bine. Că n-a putut? Nici 
acest lucru n-ar fi fost posibil, fiindcă ocrotirea copilului este uşoară şi simplă. De 
ce? Pentru că un părinte îşi creşte copilul de prunc, pentru că numai el are putere 
asupra lui şi pentru că-l are totdeauna lângă sine, în casă. 


De ce se distrug copiii. Părinţii - ucigaşi de copii 


De nicăieri de altundeva nu vine distrugerea copiilor decât dintr-un interes exagerat 
al părinţilor pentru cele ale traiului. Ei se străduiesc să le asigure un trai fericit şi 
atât. De aceea, vrând nevrând, îşi neglijează atât propriul suflet cât şi pe cel al 
copiilor. Pe părinţii aceştia - şi să nu creadă cineva că vorbesc la mânie - i-aş socoti 
mai răi chiar decât ucigaşii de copii. Aceştia din urmă, ucigând, desfac sufletul de 
trup, dar cei de care vorbesc eu, părinţii neglijenţi, le aruncă şi trupul şi sufletul în 
focul iadului. 


Oricum toţi oamenii mor, este o lege a firii ca trupul să moară, dar copiii care au 
părinți nepăsători ar fi putut evita moartea sufletului spre care i-a dus tocmai 


nepăsarea şi neglijenţa părinţilor lor. Oricum moartea trupului va dispărea definitiv 
la înviere, dar de moartea sufletului nimeni nu va putea scăpa, niciodată. Pentru că 
un suflet mort nu se va mântui niciodată, ci e condamnat să ispăşească o pedeapsă 
veşnică. 


Pe bună dreptate îi putem socoti pe aceşti părinți mai răi decât ucigaşii de copii. Nu 
este acelaşi lucru să-ţi ascuţi sabia şi s-o pui la gâtul unui copil cu a distruge 
sufletul unui copil şi a-l duce la pierzanie, ceea ce e mult mai cumplit. Pentru că 
nimic nu e mai preţios pentru noi decât sufletul. 


(Apologia vieții monahale, cartea a III-a) 


Adevărata educaţie este respectul faţă de Dumnezeu 


Adevărata înţelepciune şi adevărata educaţie nu sunt altceva decât respectul faţă de 
Dumnezeu. Şi să nu creadă cineva că aş vrea să îndemn părinţii să-şi lase copiii 
necultivaţi. Dacă cineva ne asigură mai întâi strictul necesar, desigur, aş vrea apoi 
să avem şi restul, ceea ce e mai puţin necesar. 


Dacă temelia unei case se clatină şi casa este în primejdie să cadă, ar fi de-a dreptul 
o neghiobie şi o nebunie să alerge cineva după ajutor la cei ce văruiesc şi nu la 
constructori. Tot aşa n-are rost să mai stai la discuţie, când casa stă bine în picioare 
şi pereţii sunt rezistenți şi drepţi, dacă trebuie sau nu să-i laşi pe zugravi s-o 
zugrăvească şi s-o picteze. 


(Apologia vieții monahale, cartea a III-a) 


Roadele bunei creşteri 


Tată nu este numai cel ce dă naştere şi e un lucru pe care l-ar mărturisi şi părinții 
înşişi care, văzându-şi odraslele ajunse pe culmile păcatului, le înstrăinează şi le 
alungă ca şi cum n-ar fi ale lor. Nu-i poate opri nici măcar legea firii, rudenia lor 
strânsă şi naturală, nici naşterea şi nimic altceva. 


(Apologia vieții monahale, cartea a III-a) 


Ana, mama lui Samuel 


Dacă femeile au putut să-L convingă pe Dumnezeu să le stea alături şi să le ajute 
să-şi crească copiii, cu atât mai mult am putea şi noi să-o facem, dacă dorim. 


A fost o dată o femeie din neamul iudeilor pe care o chema Ana. Această femeie a 
născut un băiat şi deşi nu mai spera să mai nască încă unul, pentru că şi pe acesta îl 


dobândise vărsând multe lacrimi (era stearpă şi mereu pricină de batjocură pentru 
potrivnica €i), şi-a ţinut pruncul lângă ea numai atât cât era nevoie ca să-l alăpteze. 
După ce l-a înțărcat, l-a luat şi l-a dăruit lui Dumnezeu şi l-a rugat apoi, când a mai 
crescut, să nu se mai întoarcă acasă, ci să locuiască în templul Domnului. Dacă 
vreodată îi era dor de el, ca unei mame adevărate, nu-l chema pe copil să vină 
acasă, ci împreună cu soţul ei mergea la templul Domnului să-şi vadă fiul, pentru 
că îl dăruise deja cu totul lui Dumnezeu. 


Copilul Anei a ajuns atât de vestit, de înţelept şi de virtuos, încât, atunci când 
Dumnezeu Şi-a întors faţa de la poporul evreu din pricina răutăţii sale şi nu-i mai 
trimitea prooroci şi proorociri, acest copil L-a întors din nou cu faţa spre popor, 
numai prin marea lui virtute şi înţelepciune şi L-a convins pe Dumnezeu să le 
trimită iarăşi profeţii ca înainte. Şi a făcut aceasta nu după ce crescuse, ci copil 
fiind: “Şi pruncul Samuel slujea Domnului sub povaţa preotului Eli, în zilele 
acelea cuvântul Domnului era rar şi nici vedeniile nu erau dese” (| Regi 3,1). 
Aşadar Dumnezeu, chiar şi aşa stând lucrurile, pruncului Samuel tot îi trimitea 
profeţii. 


Acesta este câştigul când dedicăm lui Dumnezeu o parte din ce este al nostru şi 
renunțăm pentru El nu numai la bani sau la alte bunuri, ci chiar la copiii noştri. 


Dacă avem poruncă să facem astfel pentru a ne salva propriul suflet, cu atât mai 
mult trebuie s-o facem şi pentru alţii. La fel a procedat şi patriarhul Avraam, 
făcând ceva încă şi mai grozav, gata fiind să-l sacrifice pe fiul său cel mai iubit. 


Într-adevăr, mai înainte de orice îi avem pe copiii noştri. Dacă îi predăm 
Domnului, El îi va ocroti mai bine decât noi, pentru că grija Lui e mult mai mare. 


Nu vedeţi că la fel se întâmplă şi în casele celor bogaţi? Nu-i veţi vedea pe fiii 
bogaţilor nici atât de străluciți, nici atât de puternici, în schimb cei cărora împărații 
le încredinţează administrarea şi paza tezaurului lor, odată îndepărtați de părinţi, 
capătă atâta curaj şi se bucură de atâtea favoruri şi de atâta atenţie, încât devin mai 
bine-văzuţi şi mai faimoşi decât ceilalți slujitori de la curte, ajungând să pară mai 
degrabă stăpâni decât slujitori. Aşadar, dacă oamenii sunt atât de binevoitori şi 
buni cu cei ce-i slujesc, cu atât mai mult Dumnezeu îşi va revărsa bunătatea 
nemărginită asupra celor ce-L slujesc. 


Plata pentru buna-creştere 


Dacă unii copiii au avut parte de mângâiere de la Dumnezeu pentru virtutea 
părinților lor, cu atât mai mult unii părinți au avut parte de bunătatea Lui pentru 
faptele bune ale copiilor lor. în Vechiul Testament există numai dreptul natural, în 


timp ce la noi există şi dreptul ce provine din buna-creştere, care e superior celui 
natural. Ca să vă convingeţi, o să vă spun tot din Scriptură. 


Este vorba despre lezechia. EI însuşi era plin de virtute şi se temea de Dumnezeu, 
dar nu avea suficientă trecere la El numai din faptele lui, încât să înfrunte o mare 
primejdie. Dumnezeu i-a spus că-l va scăpa pentru virtutea părintelui său: “Căci 
Eu voi păzi cetatea aceasta, ca să o izbăvesc pentru Mine şi pentru David, robul 
meu ” (UV Regi 19,34). La rândul său, apostolul Pavel îi scria lui Timotei: “Dar ea 
se va mântui prin naştere de fii, dacă va stărui, cu înţelepciune, în credinţă, în 
iubire şi în sfinţenie” (| 'Timotei 2,15). 


Pe lov Scriptura îl laudă pentru darurile sale, de pildă pentru faptul că era drept, 
sincer şi bine-credincios, dar şi pentru grija pe care o avea faţă de copiii săi. 
Această grijă nu se mărginea în a le asigura bogăţie, nici la a-i face vestiți şi 
oameni de vază. Dar ce dorea lov pentru copiii săi? Tot Scriptura ne spune: “$i 
apoi, când isprăveau zilele petrecerii lor, lov chema şi sfinţea pe feciorii săi şi se 
scula dis de-dimineaţă şi aducea arderi de tot, după numărul lor, al tuturor, căci 
Iov zicea: ” Se poate că feciorii mei Să fi păcătuit şi să fi cugetat cu păcat 
împotriva lui Dumnezeu. Și aşa făcea lov mereu” (lov 1,5). 


Noi, care îndrăznim atâtea împotriva lui Dumnezeu, în ce fel ne putem apăra? 
Dacă lov, care a trăit înainte de har, înainte de lege, care n-a auzit învăţăturile 
Domnului, se îngrijea atât de mult de copiii săi, cine ne va mântui pe noi, care 
astăzi avem atâţia învăţători, atâtea exemple, atâtea modele şi atât de multe 
sfaturi şi nu le urmăm? Nu numai că nu ne temem pentru păcatele noastre 
ascunse, dar nici pentru cele făcute la lumină nu ne căim şi nu numai că nu ne 
căim, ci îi alungăm de lângă noi şi pe cei ce vor să ne îndrepte. 


Pe Avraam, pe lângă celelalte virtuţi ale sale, de care am pomenit mai înainte, l-a 
făcut slăvit şi marea lui ascultare de Dumnezeu. 


Să-i pregătim slujitori Domnului 


Având atâtea exemple, să-l pregătim Domnului slujitori iscusiţi. Dacă cei ce 
organizează întreceri şi spectacole în oraş sau cei ce se ocupă de pregătirea 
soldaților împăratului sunt ţinuţi la mare cinste, ce răsplată e firesc să avem noi, 
care creştem bărbaţi viteji şi virtuoşi lui Dumnezeu, chiar îngeri, pot spune. 


Să facem, aşadar, tot ce putem ca să le lăsăm moştenire bogăţia dreptei-credinţe şi 
a respectului şi temerii de Dumnezeu, care nu piere şi care îl însoţeşte pe om şi 


după moarte. O bogăţie care se dovedeşte foarte folositoare nu numai în viaţa 
aceasta, ci şi în cea de dincolo. Bogăția lumească nu ne va urma după moarte, ba 
chiar adesea şi aici, pe pământ, se duce repede, distrugându-i şi pe cei ce o au. 
Dimpotrivă, bogăţia credinţei şi a evlaviei şi aici şi dincolo rămâne neatinsă, ne 
ocroteşte şi ne ţine nevătămaţi. Spune iarăşi Scriptura: “Căutaţi mai întâi 
împărăţia lui Dumnezeu şi dreptatea Lui, şi toate acestea se vor adăuga vouă” 
(Matei 6, 33). 


(Apologia vieții monahale, cartea a III-a) 
Griji fără rost 


De cum se naşte copilul, tatăl se dă peste cap şi se ocupă nu de cum ar trebui să-i 
rânduiască viaţa cum se cuvine, ci de cum s-o împodobească şi de bijuteriile şi de 
hainele pe care acesta le va purta. 


De ce, omule? Bine, tu le porţi, dar de ce vrei să-l înveţi şi pe copil cu această 
nebunie pe care încă n-o cunoaşte? De ce-i atârni podoabe la gât? Ți-ar trebui un 
profesor bun care să-ţi educe bine copilul, nu aur. 


Îi laşi plete, după portul femeiesc, făcându-l să semene cu o fată şi în felul acesta îi 
slăbeşti şi îi înmoi firea puternică, bărbătească. Din prima clipă sădeşti în el iubirea 
pentru bani şi îl convingi să-i placă numai lucrurile nefolositoare. De ce unelteşti 
împotriva lui? De ce-l înveţi să se lase ademenit şi să caute cu ardoare cele 
trupeşti? Spune Scriptura: “... necinste este pentru un bărbat să-şi lase părul 
lung ...” ( Corinteni 11,14). Nu aşa e după fire. Nu o doreşte Dumnezeu, ba, 
dimpotrivă, EI cere bărbaţilor să-şi tundă părul. Părul lung ţine de credinţele şi de 
superstițiile vechilor greci. 


Mulţi îşi atârnă cercei de aur şi în urechi, când nici fetele n-ar trebui să poarte. Voi 
şi pe băieţi îi duceţi la pierzare. 


Lucruri mici, dar importante 


Poate mulţi dintre voi vor râde de ce spun, socotind că sunt lucruri fără importanţă. 
Dimpotrivă, sunt foarte importante. Dacă o fetiță se învaţă acasă cu podoabele 
femeieşti, când va pleca din casa părintească, va fi o soție dificilă şi insuportabilă 
ŞI îşi va împovăra soţul mai ceva decât strângătorii de biruri. 


V-am mai spus şi altă dată, răul începe să devină greu de înfruntat şi de învins 
atunci când nimeni nu mai vorbeşte de puritate, de cuminţenie, de neprihănire, 
nimeni nu mai vorbeşte de înţelepciune şi de dispreţuirea banilor şi a slavei, nimeni 
nu mai vorbeşte despre sfaturile şi poruncile din Scriptură. 


Creşte un luptător pentru Hristos 


Nu încetez să vă rog şi să vă implor şi să stăruiesc în rugăminţile mele să daţi 
copiilor voştri, mai înainte de orice, o bună creştere. 


Dacă într-adevăr îţi iubeşti copilul, arată-i că-l iubeşti. De altfel, vei fi şi răsplătit 
pentru asta. Ascultă încă o dată ce spune apostolul Pavel: “Dar ea se va mântui 
prin naştere de fii, dacă va Stărui, cu înţelepciune, în credinţă, în iubire şi în 
sfințenie” (| Timotei 2, 15). 


Dacă ai impresia că ai făcut greşeli nenumărate, încearcă să găseşti în ele şi o 
mângâiere. Creşte un luptător pentru Hristos. Nu spun să nu-ţi laşi fiul să se 
căsătorească sau să-l trimiţi în pustie sau să-l pregăteşti pentru viaţa monahală. 
M-aş bucura, desigur, să fie aşa şi aş vrea ca toţi s-o dorească, dar, de vreme ce 
lumea crede că viaţa de monah e o viaţă grea, nu silesc pe nimeni s-o aleagă. Ce-ţi 
cer eu e doar atât: creşte un soldat pentru Domnul Hristos care, trăind în lume, să 
înveţe, totuşi, de la cea mai mică vârstă să fie evlavios. 


Modelarea sufletului sensibil de copil 


Dacă lecţiile bune se întipăresc în suflet cât este încă fraged nimeni nu le va putea 
şterge, pentru că, odată întipărite se vor întări ca o pecete în ceară. Copilul e încă 
MIC şi plin de teamă. Se înspăimântă uşor şi de chipul tău şi de cuvintele tale şi de 
orice altceva. Fă uz de puterea pe care o ai asupra lui, dar aşa cum trebuie. Dacă 
fiul tău creşte bine, tu vei fi primul care se va bucura şi al doilea va fi Dumnezeu. 
Ostenindu-te pentru fiul tău, pentru tine te osteneşti. 


Se spune că perlele imediat ce le scoţi din mare sunt ca apa. Dacă pescarul care le 
scoate din cochilie e priceput, pune în palmă picătura aceea şi mişcându-şi mâna cu 
atenţie în toate direcţiile, o modelează şi îi dă o formă foarte frumoasă. Dacă perla 
proaspăt scoasă apucă să se întărească, el nu-i mai poate da ce formă doreşte. Când 
un material e moale e foarte uşor de modelat şi ia orice formă şi orice chip doreşti. 
Dacă apucă însă să se întărească definitiv nu-i deloc uşor să-i schimbi forma sau 
înfăţişarea. 


Părinţii seamănă cu sculptorii 


Fiecare din voi, fie tată, fie mamă, trebuie să aveţi grijă de minunatele voastre 
statui, copiii, aşa cum fac pictorii sau sculptorii cu operele lor. Pictorii, de pildă, 
după ce încep să lucreze la un tablou, îi adaugă în fiecare zi culorile care le trebuie. 
La fel fac şi sculptorii cu piatră, scot din blocul de piatră ce e de prisos şi adăugă ce 
lipseşte. 


Aşa să faceţi şi voi. Închipuiţi-vă că sunteți nişte meşteri care lucrează statui şi că 
statuile sunt copiii voştri. Asupra lor să aveţi concentrată toată atenţia. Sculptaţi 
aceste minunate opere pentru Dumnezeu. Scoateţi ce e de prisos şi adăugaţi ce 
lipseşte. În fiecare zi să cercetaţi şi să descoperiţi la copiii voştri câte o nouă 
calitate, ca s-o sporiți şi s-o îmbogăţiți; la fel să faceţi şi cu defectele, cum 
descoperiţi vreunul, îndepărtați-l. 


Să scoateţi din rădăcină mai înainte de toate şi cu cea mai mare băgare de seamă 
cauza desfrânării. Iubirea necurată şi neînfrânată tulbură sufletul tinerilor. Mai 
bine învaţă-l pe copil, înainte de a ajunge s-o cunoască, să fie treaz şi atent, învață- 
I să iasă din orice stare rea spunând rugăciuni şi, înainte de a spune sau de a 
face ceva, să-şi facă cruce. 


Sufletul copilului este ca o cetate 


Închipuieşte-ţi că eşti un împărat stăpân peste o cetate. Această cetate este sufletul 
copilului tău. Aşa şi este, sufletul este o cetate. Şi cum într-o cetate unii fură şi alții 
împart dreptatea, unii muncesc serios şi alţii fac totul la întâmplare, aşa lucrează şi 
în sufletul copilului gândurile şi mintea. Unele gânduri sunt precum soldații: se 
mobilizează împotriva altor gânduri care îndeamnă la greşeli; altele au grijă de 
omul întreg, de trup şi de locuinţă, aşa cum fac locuitorii unei cetăţi. 


ŞI, în sfârşit, alte gânduri povestesc lucruri care împing la desfrâu, aşa cum fac 
desfrânații dintr-o cetate, în timp ce altele vorbesc despre lucruri serioase şi 
cuviincioase, cum fac înţelepţii. Altele se aseamănă cu femeile noastre, altele spun 
lucruri fără minte ca şi copiii. Alte gânduri, în sfârşit, se aseamănă cu sclavii, 
primesc porunci ca şi ei, iar o ultimă categorie se aseamănă cu nobilii şi cu oamenii 
liberi ai unei cetăţi. 


Avem nevoie, aşadar, de legi ca pe cele rele să le alungăm şi să le dezrădăcinăm, 
iar pe cele bune să le primim şi să le îmbrăţişăm. Trebuie, iarăşi, să nu lăsăm 


gândurile rele să se răzvrătească împotriva celor bune. Dacă într-o cetate cineva 
face o lege care dă multă libertate hoților, acesta a distrus totul. 


lar dacă soldaţii nu-şi folosesc mânia cum trebuie, tot aşa, distrug totul sau, dacă 
vreunul îşi părăseşte poziţia şi încearcă să ia poziţia altuia, dă peste cap ordinea 
unei bătălii. Aceleaşi lucruri se petrec şi în sufletul copilului. 


Legile cetăţii 


Aşadar, sufletul copilului este o cetate abia zidită în care locuiesc şi străini lipsiţi 
de experienţă, ce nu cunosc viaţa locuitorilor ei. Pe aceşti nou-veniţi este foarte 
uşor să-i înveţe cineva bunele obiceiuri. Dacă printre ei sunt unii deja bătrâni, care 
au dus o viaţă păcătoasă, aceştia greu îşi mai schimbă obiceiurile, deşi nu e 
imposibil. Dacă vor, şi ei îşi pot schimba felul de viaţă. Străinii tineri, însă, şi 
neştiutori în ale vieţii acceptă cu uşurinţă legile noi ale cetăţii unde au venit să 
locuiască. 


Stabileşte şi tu în cetatea care este sufletul copilului tău legi aspre, de care el să se 
teamă, şi protejează-le apoi, având grijă să nu le încalce. Altfel la nimic nu 
foloseşte să ai legi dacă cei ce le încalcă nu sunt pedepsiţi. 


Stabileşte legi şi ai grijă să fie respectate întocmai, pentru că noi suntem cei ce 
facem legile lumii şi chiar astăzi zidim o cetate. 


Să presupunem că zidurile şi porțile sunt cele patru simţuri. Trupul întreg, să 
spunem, ar fi ca un zid ale cărui porţi sunt: ochii, limba, auzul, mirosul şi dacă 
vrei, şi pipăitul. Prin aceste porţi intra şi ies locuitorii. Aceştia sunt gândurile 
care fie pier, fie rodesc. 


Poarta limbii 


Să purcedem! Să intrăm mai întâi pe poarta limbii, pentru că e cea mai importantă. 
Să-i facem mai întâi de toate canaturi şi zăvoare, dar nu din lemn, nici din fier, ci 
din aur. Într-adevăr, această poartă este de aur, pentru că în cetatea aceasta nu va 
locui un om obişnuit, ci împăratul tuturor, dacă e bine făcută. Şi pe măsură ce 
copilul învaţă să vorbească, vom şti şi unde aşezăm palatul împăratului. 


Să-i facem, aşadar, canaturi şi zăvoare din aur, care sunt cuvintele lui Dumnezeu, 
cum spune profetul: “Cât sunt de dulci limbii mele cuvintele Tale, mai mult decât 


mierea, în gura mea” (Psalmul 118, 103). Să-i învăţăm pe copii să aibă mereu pe 
buze aceste cuvinte, chiar şi atunci când sunt la plimbare, dar nu aşa la întâmplare 
sau doar din când în când, ci neîntrerupt. 


lar canaturile să nu le îmbrăcăm doar într-o foiţă de aur, ci să le facem cu totul din 
aur, să le facem groase şi grele şi să fie împodobite cu pietre preţioase, dar nu doar 
pe deasupra, ci pietrele să fie încrustate în aur. 


Zăvorul canaturilor să fie crucea lui Hristos, să fie făcut în întregime din pietre 
preţioase şi să fie aşezat de-a curmezişul în mijlocul canaturilor. 


După ce facem cum am spus mai înainte canaturile din aur, groase şi puternice şi 
după ce aşezăm zăvorul din pietre prețioase, să-i facem şi pe locuitorii cetăţii 
vrednici de o asemenea poartă. Şi cine sunt aceştia? Sunt cuvintele cuviincioase şi 
sfinte pe care trebuie să-i învăţăm pe copii să le spună. Să îndepărtăm după aceea 
cu grijă orice străin corupt ca să nu-i pervertească pe locuitorii cetăţii noastre. Să 
îndepărtăm adică cuvintele ironice, batjocoritoare şi jignitoare, cuvintele fără sens, 
cele de ruşine, cele lumeşti. 


Apoi nimeni să nu intre pe această poartă în afară de împărat. Ea să rămână 
deschisă numai pentru El şi pentru suita Lui, să se spună şi despre ea: “ 
Aceasta este poarta Domnului; drepţii vor intra prin ea” (Psalmul 117,20) sau: 
“Din gura voastră Să nu iasă nici un cuvânt rău, ci numai ce este bun, spre 
zidirea cea de trebuinţă, ca să dea har celor ce ascultă” (Efeseni 4, 29). Aceste 
cuvinte ale sfântului apostol Pavel sunt cuvinte de mulțumire adresate lui 
Dumnezeu şi chiar cântări sfinte. Să-i învăţăm pe copiii noştri să vorbească numai 
despre Dumnezeu şi despre înţelepciunea cerească. 


Cum? Fiind noi judecători severi ai faptelor lor. Este uşor când e vorba de un copil, 
pentru că el nu luptă pentru bani şi nici pentru slavă, nu-l interesează femeile sau 
copiii sau casa. Deci, ce prilej ar avea să spună lucruri jignitoare sau să blesteme? 
Toată lupta lui se mărgineşte la cei cu care stă de vorbă. 


Spune-i că e lege să nu insulte şi să nu vorbească urât nimănui, să nu jure şi să 
ocolească certurile. Dacă vezi că încalcă această lege pe care tu i-ai dat-o, 
pedepseşte-l, uneori mai aspru, alteori doar dojeneşte-l cu cuvinte care să-l doară, 
altădată cu un canon sau vorbeşte-i frumos, convinge-l şi promite-i ce vrei tu. 


Să nu-l loveşti şi să nu-l obişnuieşti cu bătaia. Dacă îl vei obişnui cu bătaia, va 
învăţa să nu-i mai pese şi atunci totul s-a năruit. Să ştie de frică, desigur, nuiaua, 


dar să nu-l baţi. Să-i arăţi biciul, dar să nu-l biciuieşti. De asemenea, să nu-ţi duci 
la împlinire amenințările. Să-i dai, însă, de înţeles că amenințările se vor adeveri 
dacă stăruie în greşeală. 


Ameninţările atunci sunt bune, când sunt crezute. Dacă atunci când greşeşte vede 
că eşti îngăduitor şi nu-l pedepseşti, nu-i va mai păsa de pedeapsă. Copilul trebuie 
să ştie că odată ce a greşit va fi pedepsit. Nu-l pedepsi, dar fă-l să creadă că o să-l 
pedepseşti ca să nu dispară frica. Frica trebuie să rămână ca un foc întins ce 
distruge toţi mărăcinii de peste tot sau ca o sapă mare şi ascuţită care sapă foarte 
adânc. Dacă vezi că frica şi-a făcut efectul, lasă-l, pentru că firea noastră ne cere să 
ne şi simţim în siguranţă. 


Învaţă-ţi copilul să fie plin de îngăduinţă şi iubitor de oameni şi dacă-l vezi 
obraznic cu însoțitorul, sclavul lui, nu te face că n-ai băgat de seamă, ci 
pedepseşte-l, deşi e un om liber. Astfel va şti că dacă nici cu sclavul său nu îi este 
permis să se poarte cu obrăznicie, cu atât mai mult nu îi este îngăduit să hulească 
sau să arunce cu vorbe rele în aproapele său, om liber şi de acelaşi rang cu el. 
închide-i gura la cuvintele rele. Dacă-l vezi vorbind urât cuiva, opreşte-l şi 
întoarce-i cuvintele de ceartă spre propriile lui greşeli. 


Sfătuieşte-o şi pe mama sa să facă la fel şi pe pedagog şi pe sclavul care-l însoţeşte, 
ca împreună să fie paznicii lui. Sfătuieşte-i să vegheze ca nu cumva să-i iasă pe 
gură, adică prin porțile sale de aur, vreunul din acele gânduri viclene. 

Să nu crezi, te rog, că-ţi va lua mult timp. Dacă-i arăţi încă de la început severitate, 
îl faci să se teamă de pedeapsă şi pui în jurul lui atâția paznici; astfel sunt de ajuns 
două luni ca să-l înveţi cum să se poarte şi să nu mai uite. 


Această poartă a limbii va deveni vrednică de Domnul lisus Hristos când nu va mai 
rosti nici un cuvânt ruşinos, nici batjocoritor, nici glumeţ, nici fără rost, ci numai 
cuvintele care 1 se potrivesc Domnului. Dacă cei ce-şi pregătesc copiii pentru 
armată îi învaţă cum să tragă cu arcul, cum să poarte mantia soldăţească şi cum să 
călărească, cu atât mai mult trebuie să-i înveţe pe copii, de mici, să poarte aceste 
veşminte şi aceste podoabe împărăteşti, fiindcă ei sunt soldaţii împărăției cereşti. 


Să înveţe, aşadar, să cânte pentru Dumnezeu ca să nu li se dea prilejul să cânte 
cântări ruşinoase şi deşantate sau să spună poveşti uşuratice. 


Aşa să-şi păzească poarta limbii şi doar gândurile potrivite cu Domnul să fie 
socotite locuitori ai cetăţii lui Hristos. Să-şi omoare celelalte gânduri, aşa cum 
albinele omoară trântorii, nelăsându-i să iasă afară şi să facă zgomot. 


Poarta auzului - ce ne învaţă Sfânta Scriptură 


Să mergem acum la o altă poartă, apropiată de cea a gurii, anume la poarta auzului. 
Dacă pe prima cetăţenii cetăţii pot doar să iasă şi nu să intre, prin aceasta ei pot 
doar să intre şi nu să şi iasă. Aceste două porţi sunt foarte asemănătoare. Dacă 
poarta auzului nu lasă să intre nici un gând pervertit sau pervertitor, atunci nici 
gura nu suferă. Dacă copilul nu aude cuvinte ruşinoase sau pline de răutate sau de 
viclenie, atunci nici nu spune astfel de cuvinte. Invers, dacă îşi lasă auzul larg 
deschis spre toate, va distruge şi gura şi va provoca o mare tulburare tuturor 
cetăţenilor cetății sufletului. 


Prin urmare, copiii nu trebuie să audă nimic necuviincios, nici de la sclavi sau de la 
servitori, nici de la pedagogul lor şi nici de la doică. Copiii sunt ca plantele, au 
nevoie de mai multă îngrijire când sunt mai fragile. Să ne străduim să le găsim o 
doică bună ca încă de la început să nu primească nimic rău şi dezvoltarea lor să 
aibă o temelie sănătoasă. 


Să nu asculte, de asemenea, nici poveşti băbeşti sau viclene sau prosteşti de genul 
“cutare a sărutat-o pe cutare; prinţul şi prinţesa au făcut aşa şi aşa”. Nimic de felul 
acesta, ci povesti simple, fără intrigi, spuse de părinţi sau de sclavul însoțitor, nu, 
însă, de toţi sclavii. Să nu se permită tuturor sclavilor sau servitorilor să se 
amestece în educația copilului, ci numai acelora care au fost încercaţi şi care s-au 
dovedit vrednici de o asemenea însărcinare. Să-i chemăm să ne ajute numai pe 
aceia care s-au dovedit pricepuţi să ne sprijine în modelarea statuii noastre, care 
este sufletul copilului. 


Gândiţi-vă, dacă am fi constructori şi am zidi casa unui mare nobil, n-am lăsa orice 
rob să ia parte la construirea ei, ci i-am lăsa numai pe cei mai pricepuţi. Tot aşa, 
noi acum construim 0 cetate pentru împăratul ceresc şi îi zidim şi pe locuitorii 
acestei cetăți. Vom permite tuturor să se amestece ? Nu, îi chemăm să ne ajute 
numai pe sclavii potriviți pentru o asemenea lucrare. lar dacă niciunul nu este 
potrivit, atunci să căutăm un om liber pe care să-l plătim cu simbrie, un bărbat plin 
de virtute căruia să-i încredințăm cu inima împăcată educaţia copilului nostru. 


Aşadar, copiii să nu asculte istorii lumeşti. După ce-şi termină lecţiile, pentru că 
sufletului îi place să asculte poveşti, spune-i numai din acelea din care lipsesc 
purtările aşa-zise jucăuşe sau uşuratice, de fapt, copilăreşti. Tu creşti un înţelept, 
un luptător al lui Hristos şi un locuitor al cetăţii cerurilor. 


Spune-i pentru început următoarea istorie (Facerea cap. 4): “Era o dată un tată 
care avea doi fii”. Te opreşti puţin şi continui: “Copiii erau fraţi buni născuţi de 
aceeaşi mamă. Unul era mai mare şi celălalt mai mic. Cel mare era agricultor, iar 
cel mic păstor. Mezinul îşi păştea turmele prin văi şi prin izlazuri”. Să-i spui 
povestea cu farmec ca să-l încânţi şi să nu obosească ascultând-o. “Ce/ mare 
semăna grâne şi sădea copaci. Odată au vrut să-L cinstească pe Dumnezeu şi să-l 
aducă jertfe. Păstorul a luat ce avea el mai bun în turmă şi l-a oferit lui 
Dumnezeu”. 


Nu e mai bine decât să-i spui de oi cu lâna de aur sau poveşti înspăimântătoare cu 
monştri? O asemenea istorie din Scriptură are ea însăşi puterea de a-i trezi sufletul, 
nu-i nevoie să mai inventezi şi altceva. 


“Pentru că cel mic, păstorul, Îi adusese lui Dumnezeu ce avusese el mai bun, pe 
îndată s-a coborât foc din cer care a luat ofrandele şi le-a pus pe jertfelnicul 
ceresc. Fiul cel mare n-a făcut la fel. EI şi-a îndesat în hambare cele mai frumoase 
roade şi I le-a adus lui Dumnezeu pe cele mai puţin bune. Dumnezeu nu le-a 
primit, Şi-a întors faţă de la ele şi le-a lăsat să zacă nemistuite de focul Său pe 


< 


pământ, pe când jertfele fratelui mai mic le-a primit cu bucurie “. 


Aşa se întâmpla şi cu arendaşii de pe marile moşii. Când vin la stăpânul moşiei să- 
şi plătească dările, moşierul pe unul îl primeşte în casă, dar pe altul îl ține afară. 
Este tocmai istoria lui Cain şi a lui Abel. 

Care-i sfârşitul? “Fratele cel mare s-a mâhnit pentru că Dumnezeu l-a disprețuit şi 
a fost mai prejos decăt fratele lui mai mic şi tot umbla întunecat la faţă. Dumnezeu 
l-a întrebat: “De ce eşti supărat? Nu ştiai că lui Dumnezeu îi aduci bucățele? De 
ce nu M-ai cinstit cum se cuvenea? De ce anume M-ai putea învinui ? De ce nu Mi- 
ai oferit bucatele cele mai bune?” 


Și dacă crezi că trebuie să foloseşti cuvinte simple, poţi să-i spui aşa: “Și fratele 
cel mare, neavând ce să mai răspundă, n-a scos nici un cuvânt” sau, mai bine 
spune-i: “a tăcut”. Văzându-l apoi pe fratele cel mic, cel mare i-a zis: “Să mergem 
pe câmp”. Şi, după ce l-a atras acolo cu gânduri viclene, l-a ucis crezând că 
Dumnezeu n-avea de unde să ştie de fapta lui. Dar Dumnezeu a venit la el şi l-a 
întrebat: “Unde este fratele tău ?” Şi acela I-a răspuns: “Nu ştiu, sunt eu oare 
păzitorul fratelui meu? ”. lar Dumnezeu i-a mai zis: “Uite, sângele fratelui tău 
strigă din pământ către Mine”. 


Să stea lângă voi şi mama când îi spui povestea, ca să ajute şi ea şi să intervină 
întrebând curioasă: “Ce s-a întâmplat după aceea?” Şi tu să-i răspunzi: 


“Dumnezeu l-a luat la ceruri pe fratele cel mic care aici pe pământ a murit, dar 
care acolo în cer mai trăieşte şi azi”. 


Din astfel de istorii copilul înţelege ce este învierea. Există tot felul de poveşti 
pline de întâmplări fantastice, cu zei, care se spun copiilor, dar ei nu ştiu ce este 
acela un zeu. Un copil îşi închipuie o minune prin care un om a devenit ceva mai 
mult decât era. Cu atât mai mult ascultând istoriile Bibliei va crede în înviere şi va 
crede că sufletul său se va înălța la cer. 


“Şi Dumnezeu l-a luat la ceruri pe fratele cel mic, iar pe cel mare care l-a omorât 
l-a lăsat să trăiască ani mulţi pe pământ, având drept tovarăşi teama şi frica, 
suferind rele şi chinuri nenumărate, pedepsit zi de zi”. Să descrii în amănunt 
pedeapsa, încât copilul să simtă frică şi să-i spui: ” Dumnezeu i-a zis aşa fratelui 
rămas: “Suspinând şi tremurând să trăieşti pe pământ”. Copilul, desigur, nu ştie 
ce înseamnă, de aceea explică-i: “Aşa cum tremuri tu de frică în faţa profesorului şi 
nu ştii, te bate sau nu te bate, aşa şi acela a trăit clipă de clipă cu spaimă-n suflet 
pentru că legătura lui cu Dumnezeu nu mai era aceeaşi”. 


Atât îi va fi de ajuns. Să-i spui istoria aceasta într-o seară, la masă. Mama să 1-0 
spună din nou, peste o vreme şi să i-o mai spui de câteva ori; după ceva timp să-i 
ceri să ţi-o istorisească şi el ţie ca să se trezească în el încrederea în sine. După ce o 
va fi învăţat bine, descoperă-i şi ce ne învaţă. Desigur, sufletul lui ştie de la sine să 
deosebească şi să culeagă roadele, înainte de a i-o explica tu, dar, totuşi, spune-i tu 
ce trebuie să ţină minte şi ce trebuie să înveţe: “Vezi ce mare rău este să-l ucizi pe 
fratele tău? Vezi cât de rău este să te ascunzi de Dumnezeu? Pentru că EI le vede 
pe toate, chiar şi pe cele ce se fac pe ascuns”. 


Dacă îi semeni copilului în suflet fie şi numai această mică istorie biblică, nu va 
mai avea nevoie de pedagog, de vreme ce în mintea lui se va înstăpâni teama de 
Dumnezeu mai presus de orice teamă, tulburându-i sufletul. 


Ia-l apoi de mână şi du-l la biserică şi să fie chiar în ziua în care se citeşte tocmai 
istoria lui Cain şi a lui Abel. O să-l vezi cum va străluci de bucurie, cum va sări în 
sus de fericire, pentru că el ştia deja ceea ce alţii aflau abia atunci. Să-l vezi cum va 
voi s-o spună el înaintea citeţului şi cum va înţelege tot, folosindu-i nespus această 
împrejurare. Astfel istoria această simplă din Facere i se va întipări pentru 
totdeauna în memorie. 


Mai poate câştiga şi alte foloase. De pildă să afle de la tine că nu trebuie să se 
mâhnească când îi e rău şi e bolnav şi să nu se teamă de moarte, pentru că 
Dumnezeu îl ia pe cel virtuos după moarte la Sine, în cer. 


După ce istoria aceasta se va fi întipărit bine în mintea copilului, mai spune-i una, 
tot cu doi frați (Facerea cap. 27). Zi-i aşa: “Mai erau şi alți doi fraţi, ca şi ceilalți, 
unul mai mare şi altul mai mic. Cel mare era vânător şi cel mic ajuta pe lângă 
casă ”. Istoria aceasta e încă şi mai frumoasă şi mai interesantă. Spune-i: “Aceşti 
fraţi erau gemeni, dar pe cel mic îl iubea mai mult mama, iar pe cel mare îl iubea 
mai mult tata. Cel mare îşi petrecea cea mai mare parte din timp pe câmp, iar cel 
mic ajuta la treburile casei. După ce s-au făcut mari şi tatăl lor a îmbătrânit, 
acesta i-a spus celui pe care-l iubea mai mult: “Am îmbătrânit, fiul meu. Du-te pe 
câmp, prinde vreo sălbăticiune şi adu-mi-o. O căprioară sau un iepure. Frige-mi-o 
şi s-o mănânc şi să te binecuvântez ”. 


Celui mic nu i-a spus nimic. Auzind mama celor doi fraţi ce dorea tatăl să facă, l-a 
chemat pe cel mic şi i-a zis: “Fiul meu, tatăl tău i-a poruncit fratelui tău să-i 
aducă vânat să-l mănânce ca apoi să-i dea lui binecuvântarea. Tu ascultă-mă. Du- 
te la turmă şi adu-mi doi iezi bine hrăniţi. Eu o să-i gătesc cum îi place tatălui tău 
şi tu O să îi duci să-i mănânce. Pe tine te va binecuvânta ”. Tatăl era deja bătrân şi 
nu mai vedea bine. După ce a adus cel mic iezii, mama i-a gătit, i-a pus pe o tavă 
şi i-a dat celui mic să-i ducă tatălui, dar numai după ce l-a înfăşurat în blana 
iezilor, ca să nu-l recunoască, pentru că cel mic nu avea păr pe trup cum avea 
fratele lui. 


Aşa l-au înşelat pe tatăl care a crezut că fratele cel mare i-a adus mâncarea. 
Aşadar tatăl l-a binecuvântat pe fiul cel mic, crezând că era cel mare. După 
aceasta, cel mare a venit şi el de la câmp aducând vânatul. Când a văzut ce se 
petrecuse a scos un strigăt de disperare şi a plâns". 


Fii atent câte lucruri bune poţi să-l înveţi pe copil de aici. Nu-i spune toată istoria. 
Fii atent, repet, câte lucruri bune poţi să-l înveţi. Mai întâi faptul că fiii trebuie să- 
şi respecte părinţii, văzând cât de preţuită este binecuvântarea tatălui, încât ar 
îndura lovituri peste lovituri, numai ca nu cumva să audă blestem din gura 
părinţilor. 


Dacă povestea unui străin este în stare să ţină sufletul unui copil în frâu, aceasta 
deoarece copilul este convins că e adevărată, cum nu-l vor înfrâna istoriile 
adevărate şi cum nu-l vor umple de frică? Copilul trebuie să înveţe să-şi înfrâneze 
stomacul. Spunându-i-o, trebuie să-l ajuţi să înţeleagă că la nimic nu i-a folosit 


fratelui celui mare faptul că era întâiul-născut, pentru că nu-şi înfrâna pântecele, 
trădând darul de a fi primul născut. 


După ce copilul tău o va învăţa bine şi pe aceasta, într-o seară, roagă-l să ţi-o 
spună. Zi-i aşa: “Nu vrei să-mi spui istoria celor doi frați?” Şi dacă începe să-ţi 
spună istoria lui Cain şi a lui Abel, opreşte-l şi zi-i: “Nu pe aceasta o vreau, ci 
istoria celorlalți doi fraţi, cea în care tatăl a dat binecuvântarea”. Adu-i apoi aminte 
în câteva cuvinte, dar nu-i spune nici un nume. După ce ţi-o va povesti, poţi să-i 
spui şi continuarea. 


Povesteşte: “Ascultă ce s-a întâmplat mai departe. Fratele cel mare a vrut să-l 
ucidă pe cel mic, aşa cum era în prima poveste. A aşteptat să moară tatăl, dar 
mama a aflat ce avea de gând şi l-a sfătuit pe cel mic să fugă de acasă şi să se 
ascundă ”. 


Spune-i apoi despre înţelepciunea fratelui celui mic. E adevărat, copilul nu prea 
înţelege, dar e posibil ca, dacă are râvnă şi tu ştii cum să-i vorbeşti cât mai 
limpede, pilda aceasta să rodească în mintea lui fragedă. Să mergi apoi mai departe 
cu istorisirea: “Fratele cel mic, după de a fugit de acasă ca să se ascundă, a ajuns 
într-un loc pustiu şi nu avea pe nimeni cu el, nici sclav, nici doică, nici pedagog. 
EI s-a rugat la Dumnezeu aşa: “Doamne, dă-mi pâine şi ceva haine şi scapă-mă ”. 
După ce a rostit acestea cuprins de durere, l-a luat somnul, a adormit şi a visat o 
scară care ajungea până la cer. Pe scară urcau şi coborau îngerii lui Dumnezeu, 
iar sus, în capul scării stătea Dumnezeu Însuşi (Facerea 28, 11-22). Băiatul l-a 
spus: “Binecuvântează-mă. Atunci Dumnezeu l-a binecuvântat şi i-a dat numele 
Israel”. 


Numele copiilor 


Vorbind despre nume, mă gândesc că încă din primul ceas după ce i-am dat 
copilului un nume, să-i dăm împreună cu acesta şi râvna virtuţii. Să nu se 
grăbească nimeni să boteze copilul ca pe strămoşii săi, tată, mamă, bunic sau 
străbunic, ci ca pe cei drepţi, martiri, episcopi sau apostoli, încât numele să-i fie un 
prilej şi un îndemn de a-i imita. Un copil să se numească Petru, altul loan şi tot aşa 
cu numele celorlalți sfinți. 


ŞI vă rog, lepădaţi obiceiurile idolatre. Nu-i mică ruşinea să se ţină într-o casă de 
creştini obiceiuri păgâne. E chiar de râsul râsului! Să aprindă lămpi şi să vadă care 
se stinge mai repede şi lucruri de felul acesta care-i duc la ruină pe cei ce le fac. Şi 
să nu credeţi că sunt mărunte. 


Aceasta este rugămintea mea către voi: dați copiilor numele sfinţilor şi ale 
drepţilor. Sigur, înainte era firesc să li se dea numele strămoşilor, ca o mângâiere 
pentru pierderea lor, dar şi pentru că se credea că o rudă continua să trăiască după 
moarte odată cu numele dat unui copil din familie. Dar de mult nu se mai face aşa. 
Vedem că cei drepţi nu mai ţin obiceiul. De pildă Avram l-a născut pe Isaac, iar 
Iacov şi Moise nu poartă numele strămoşilor lor. 


La câta virtute îndeamnă un nume, ce exemplu poate da, nu-i aşa? Ce alt motiv 
putem găsi ca să schimbăm obiceiul de care vorbeam, decât acesta, că numele 
aminteşte mereu de virtute. 


Chiar Scriptura ne spune: ” Tu fe vei numi Chefa, (ce se tâlcuieşte Petru)” (loan 
1,42). De ce? Pentru că deja ai mărturisit. Vezi şi ” ... nu te vei mai numi Avram, 
ci Avraam va fi numele tău, căci am Să te fac tată a mulţime de popoare” (Facere 
17,5 şi următoarele). La fel, Iacov şi-a schimbat numele în Israel, pentru că L-a 
văzut pe Dumnezeu. De aici, de la nume, să începem şi noi să modelăm sufletul 
copilului nostru. 


Dar, aşa cum am spus: “a văzut o scară care urca până la cer”. 


Să intre numele Sfinţilor în casa noastră la botezul copiilor, pentru că numele 
unui Sfânt nu numai că va contribui la educarea lor, dar îi va folosi şi tatălui, 
dacă ne gândim că va fi tatăl unui loan, al unui Ilie, al unui Iacov. Apoi, dacă 
numele se pun cu evlavie şi spre cinstirea celor ce le-au purtat şi au murit şi 
dacă dorim mai mult înrudirea cu Sfinţii decât cu strămoşii noştri, atunci aceste 
nume ne vor fi de mult folos şi nouă şi copiilor. Să nu crezi că dacă copilul e 
mic, n-are importanţă, ba are chiar foarte mare, pentru că numele de sfânt este 
izvorul însuşi al tuturor foloaselor pe care le va avea în viaţă. 


Să mergem, însă, mai departe cu istorisirea: “A văzut o scară ce urca până la cer, 
a cerut binecuvântare de la Dumnezeu şi Dumnezeu I-a binecuvântat. De acolo s-a 
dus la rudele sale unde o vreme a păscut turmele”. 


Povesteşte-i apoi despre căsătorie, despre întoarcerea la casa tatălui şi vei vedea ce 
mult îi va folosi, fii atent câte va învăţa: va învăţa de aici să nădăjduiască în 
Dumnezeu, să nu dispreţuiască pe nimeni, chiar dacă este din clasa celor nobili, 
sau să nu se ruşineze de sărăcia sa, să rabde cu vitejie necazurile şi celelalte. 


Când va mai creşte, spune-i istorii şi mai înfricoşătoare, dar, câtă vreme mintea sa 
e încă delicată, n-o încărca cu lucruri grele, ca să nu-l îngrozeşti. De la vârsta de 15 


ani poate auzi şi despre gheenă şi după 18 ani e bine să audă istoriile despre potop, 
despre Sodoma, despre ieşirea din Egipt, în general istoriile despre pedepse, spuse 
foarte pe larg. De îndată ce va creşte, poate asculta şi din Evanghelii, despre har şi 
despre gheenă. 


Cu asemenea istorii precum şi cu exemple din viaţa ta să-i păzeşti auzul. Şi dacă 
vezi pe cineva spunându-i alte poveşti, inventate, cum ziceam ceva mai devreme, 
să nu-i permiţi să se mai apropie vreodată de el. Dacă vezi lângă el vreun sclav că 
spune măscări, pedepseşte-l imediat şi ceartă-l cu cea mai mare severitate şi 
asprime pentru această rătăcire. 


Dacă vezi vreo fată, să nu-l laşi cu nici un chip să se apropie, ca să nu atâţi flacăra. 
Lasă lângă el numai câte o bătrână care nu are nimic în stare să-l stârnească pe 
tânăr. Să nu se apropie cu nici un chip de vreo femeie tânără, ci să stea departe de 
ea ca de foc. 


In felul acesta nu va spune nici o necuviinţă, dacă nu va auzi nimic necuviincios, ci 
se va hrăni din istoriile pe care i le vei spune. 


Poarta mirosului 


Vrei să mergem mai departe să vedem şi poarta mirosului? Şi ea poate duce în 
rătăcire dacă nu e închisă bine parfumurilor şi aromelor. Nimic nu paralizează forţa 
sufletului, nimic nu ne relaxează atât de mult cât parfumurile şi miresmele care ne 
plac atât de mult. Dar atunci, ce să ne placă, murdăria? - va zice cineva. Nu, nu 
spun asta, că nu trebuie să ne placă nimic, dar nimeni să nu dea copilului mir, 
pentru că odată ce mireasma ajunge la creier, i se moleşeşte tot trupul. Parfumurile 
stârnesc şi plăcerile şi există pericolul de a cădea în mari ispite. Să închizi bine şi 
această poartă a cărei menire este aceea de a respira aer, nu parfumuri. 


Unii, poate, vor râde zicând că ne ţinem de nimicuri, dar nu sunt nimicuri. Dacă am 
trăi fără parfumuri, lumea ar arăta altfel, pentru că aici se află cheia educării şi 
formării omenirii întregi. 


Ochii 
Mai există o poartă, mai frumoasă decât celelalte, dar şi mai greu de păzit; se află 


mai sus pe chip şi e larg deschisă: poarta ochilor. Are multe ferestruici şi prin ea se 
poate privi în afară dar şi înăuntru dacă e bine tăcută. 


Aici legile trebuie să fie foarte stricte. Prima este aceasta: copilul nu trebuie lăsat la 
teatru, ca să nu fie lovit de ruină şi pe poarta auzului şi pe cea a ochilor. Chiar şi la 
piaţă când 1ese cu pedagogul, acesta trebuie să fie atent şi s-o ia mai degrabă pe 
ulicioare; trebuie să-l sfătuiască şi pe copil să facă la fel ca să nu cadă pradă 
ispitelor şi să nu poată fi văzut de oameni neruşinaţi; oamenii gândesc vrute şi ne 
vrute. 


De asemenea, copilul trebuie să se tundă ca să aibă un aspect cuviincios, să nu se 
îngrijească de ținută mai mult decât este necesar şi dacă, uneori, protestează că nu i 
se dă voie să poarte podoabe sau să se facă frumos, să i se spună că tocmai a fi 
natural este cea mai mare podoabă. 


Ca să nu fie tentat să privească tot ce e necuviincios în jur şi să fie apărat de 
neruşinare e de ajuns să-i spui istoriile cu fiii lui Dumnezeu care au păcătuit cu fiii 
oamenilor, cu Sodomiţii, cu gheena şi cu câte mai sunt de felul acesta. 


Arată-i apoi alte lucruri frumoase, ca să-i îndepărtezi ochii de acele spectacole 
neruşinate, arată-i cerul, soarele, pământul, florile, livezile, frumuseţea cărților. Cu 
ele să-şi desfete privirea şi cu multe alte frumuseți care nu-i vatămă sufletul. 


E greu să păzeşti poarta ochilor, pentru că înăuntrul ei arde un foc şi există 
necesitatea firească despre care îți poate vorbi orice om. E bine pentru copil să 
cânte imnuri dumnezeieşti. Dacă în lăuntrul său nu se trezeşte dorinţa de lucrurile 
de afară, atunci nici nu simte nevoia să le privească. Să nu se scalde împreună cu 
femei: e un obicei rău; nici să-l trimiţi în locuri unde există multe femei. 


Să-i spui mereu istoria lui Iosif şi mai târziu, după ce mai creşte, să-i spui despre 
împăratul Cerurilor şi despre minunata răsplată pe care le-o pregăteşte EI 
oamenilor înţelepţi. 


Să-i promiţi că-i vei găsi o soție frumoasă şi că-l vei lăsa moştenitorul tău. Dacă-l 
vezi nemulțumit, ameninţă-l spunându-i: “Nu vom putea găsi, fiul meu, o soţie 
virtuoasă dacă tu nu te păzeşti de desfrâu şi nu te exersezi în virtute. Dacă eşti 
răbdător, de îndată ce îţi găsesc o soție cumsecade, te vei căsători cu ea”. 


Dacă a fost învăţat de la început să nu vorbească urât, atunci evlavia a prins 
rădăcini în sufletul lui. Să-i vorbeşti despre frumuseţea sufletului. Picură-i în suflet 
înţelepciunea şi învaţă-l să fie înţelept şi cuminte cu femeile. Spune-i că dacă e 
disprețuit de vreo roabă, aceasta arată că gândeşte ca o roabă şi avertizează-l că 
trebuie să fie foarte atent. Mai spune-i că cineva care vorbeşte se face uşor 


cunoscut de ceilalți, dar dacă doar priveşte, nu-i va pătrunde nimeni în suflet şi că, 
atunci când e cu multă lume poate privi şi stăpâni numai din priviri fata pe care o 
doreşte. 


Să nu aibă nici o legătură cu femeile şi nici o femeie să nu vadă în afară de mama 
sa. Să nu-i dai bani. Nimic neruşinat să nu-i pătrundă în suflet. Să înveţe să 
dispreţuiască viaţa trândavă, de plăceri şi celelalte. 


Pipăitul 


Mai există o poartă care nu seamănă cu celelalte şi care se întinde pe toată 
suprafaţa trupului nostru. O numim pipăit. Pare că e închisă, dar de fapt e deschisă 
pentru că lasă totul să intre înăuntru. Să nu lăsăm pielea copilului să intre în 
contact nici cu hainele moi, nici cu trupurile, ci s-o facem să fie rezistentă, chiar 
rigidă. Noi creştem un luptător pentru Hristos, acesta să ne fie singurul gând. Să nu 
dați copilului aşternuturi moi şi nici haine uşoare şi să respectaţi aceste porunci 
întocmai. 


Casele şi camerele locuitorilor cetăţii sufletului 


După ce am asigurat bine porțile, să mergem înăuntru în cetatea sufletului şi să 
punem alte legi. Să vedem mai întâi care sunt casele şi camerele unde locuiesc şi 
cei tari şi cei slabi în faţa ispitei, adică cei desfrânaţi. 

Se spune că pieptul şi inima, care se află în mijlocul pieptului, alcătuiesc locuinţa 
mâniei şi a patimilor, că ficatul este cămara dorinţei şi că în creier locuieşte 
raţiunea. Se mai spune că duhului pătimaş 1 se supun deopotrivă virtutea şi viciul. 
Virtutea este înţelepciunea şi îngăduinţa, iar viciul este îndrăzneala şi lipsa de 
îngăduință, în ceea ce priveşte dorinţa, partea ei virtuoasă este înţelepciunea şi 
partea cea rea, cea vicioasă, este desfrâul. Iarăşi, partea virtuoasă a raţiunii este 
cuminţenia şi partea cea rea este nebunia şi necugetarea. Să avem grijă aşadar să se 
nască numai virtuţi în aceste sălaşuri şi locuitorii cetăţii sufletului, gândurile, să fie 
numai gânduri bune, pline de virtute, nicidecum rele sau vicioase. 


Mânia 


Să mergem să-l vedem pe cel mai tiran locuitor al cetăţii sufletului: mânia. Mânia: 
nu trebuie nici s-o dezrădăcinăm din sufletul tânărului, dar nici să-l lăsăm s-o 
folosească tot timpul şi peste tot. Să-i învăţăm pe copii încă din pruncie că e bine 
să rabde o nedreptate când li se face lor, dar să n-o rabde când se face altcuiva. Să-i 


învăţăm, atunci când văd pe cineva nedreptăţit, să alerge cu toată vitejia în ajutor şi 
să-l apere în modul cel mai potrivit. 


Cum să rabde? Să se exerseze cu servitorii lor. Să nu se mânie când aceştia nu-i 
ascultă sau nu-i bagă în seamă şi mai ales să cerceteze cu atenţie greşelile lor ce se 
răsfrâng asupra altora. 


Desigur, în toate împrejurările tatăl are putere deplină. Dacă copilul încalcă legile, 
să fie sever şi neiertător, dar când reuşeşte să le respecte, să fie ca mierea, prietenos 
şi iubitor şi să-l răsplătească cu daruri. Dumnezeu tot aşa cârmuieşte lumea, cu 
frica de gheenă şi cu făgăduinţa Împărăției Cerurilor. Tot aşa să ne educăm şi noi 
COpIUl. 


Şi să dea Domnul să fie mulţi şi în tot locul cei care să le stârnească mânia, ca să se 
poată exersa şi să poată învăţa să îndure patima aceasta mai întâi faţă de cei din 
familie. Să faceți întocmai ca luptătorii care se antrenează înaintea unei lupte în 
sală cu cei din echipa lor. Dacă îi biruie pe ai lor, cu siguranţă îi vor birui şi pe 
adevărații lor adversari. Copilul trebuie să se antreneze acasă. Tatăl sau fratele să 
fie cei care-l “necăjesc” cel mai mult. Ei trebuie să-l urmărească cu atenţie ca să-l 
ajute să iasă întotdeauna învingător în lupta cu mânia. 


Să-l stârnească şi să-l împungă şi sclavii, pe drept sau pe nedrept, ca să înveţe să-şi 
stăpânească mereu furia. Dar nu tatăl trebuie să-l necăjească cel mai des, deoarece 
copilul nu se poate mânia pe tatăl său. Mai bine s-o facă cei de-o vârstă cu el sau 
sclavii, ca să se poată exersa în a fi îngăduitor, tolerant şi iertător atunci când simte 
că-l cuprinde furia. 


Mai există un mod de a se exersa. Când îți vezi copilul furios, aminteşte-i propriile 
lui greşeli. Când îl înfurie vreun sclav, întreabă-l dacă el n-a greşit niciodată şi cum 
i s-ar părea dacă ar fi el în locul sclavului care i-a greşit. Dacă-l vezi lovindu-l sau 
ocărându-l pe sclav, pedepseşte-l imediat. Vezi să nu crească nici prea moale, dar 
nici prea dur, adică să fie bărbat, dar un bărbat îngăduitor cu semenii. Oricum va 
avea la rândul lui nevoie de ajutorul mâniei când va creşte şi va avea proprii lui 
copii Şi proprii lui sclavi. 


Mânia este folositoare. Singura împrejurare în care nu avem nevoie de ea este 
aceea în care ne apărăm pe noi înşine. Apostolul Pavel niciodată nu s-a mâniat 
când a fost vorba să se apere pe sine, ci numai când a trebuit să apere nişte 
nevinovaţi. Moise, la fel, s-a mâniat când l-a văzut pe fratele său lovit de egiptean, 
şi să ne amintim cu câtă vitejie l-a apărat, el care era cel mai blând dintre oameni. 


Când a fost atacat el însuşi nu s-a apărat, ci a fugit. Istoriile acestea să le spui 
copilului. Sunt simple şi sunt tocmai bune pentru a-l învăţa să-şi apere porțile 
sufletului. Pentru “cârmuirea locuitorilor” cetății sufletului, să alegi altele, mai 
profunde. 


Concluzia? Să fie lege pentru el: să nu se apere niciodată pe sine, când e atacat sau 
când are de suferit, dar niciodată să nu rămână indiferent când vede pe altul 
suferind lângă el. 


Tatăl, de asemenea, trebuie să-şi supravegheze purtarea ca să-l poată învăţa prin 
exemplul său toate aceste lucruri, dacă nu pentru altceva, măcar ca să nu-i strice 
caracterul dându-i un exemplu rău. Deci tatăl va trebui să se străduiască să fie mai 
bun decât este. Să înveţe, de pildă, să se dispreţuiască şi să-şi găsească vini. Să nu 
le ceară nimic robilor doar pentru că este stăpânul lor sau un om liber, ci să-şi facă 
singur tot ce are nevoie. Să le ceară acestora să-l servească numai atunci când nu se 
poate altfel. 


De pildă un om liber nu e nevoie să gătească, pentru că nu-şi poate neglija 
îndatoririle de om liber. Dacă trebuie să-şi spele picioarele, atunci să şi le spele 
singur. Astfel va fi iubit de sclavii săi care-l vor considera prietenul lor. Nici 
hainele să nu i le aducă altcineva şi nici să aştepte să fie ajutat la baie. Toate să le 
facă singur pentru sine. Asta îl va face şi puternic şi smerit şi bine-dispus. 


Învaţă-l pe copil firea oamenilor şi explică-i ce este un om liber şi ce un sclav. 
Spune-i: “Fiul meu, demult, pe vremea strămoşilor noştri nu existau sclavi, ci 
păcatul a adus robia în lume. Dacă un copil se purta necuvincios cu tatăl lui, drept 
pedeapsă devenea sclavul fraților săi. Ai grijă şi tu să nu devii sclavul sclavilor tăi. 
Dacă te mânii şi faci lucruri rele, ca ei, şi nu ai pic de virtute, cum nu au nici ei, n-o 
să fii cu nimic mai presus decât robii. Ai grijă dar să fii mereu stăpânul lor, dar nu 
mâniindu-te, ci purtându-te cuviincios, ca să nu se întâmple cumva ca purtându-te 
ca ei, din om liber să devii robul lor. 


Nu vezi câţi taţi s-au lepădat de fiii lor şi în locul lor au luat fii de sclavi? Te rog fu 
atent să nu ţi se întâmple şi ţie una ca asta. Eu nu ţi-o doresc, dar tu ești şi stăpânul 
lor şi al tău”. 


Potoleşte-i astfel mânia, sfătuindu-l să se poarte cu sclavii aşa cum se poartă cu 
frații lui şi învaţă-l câte ceva despre firea omului spunându-i cuvintele lui Iov: 
“Dacă aş fi nesocotit dreptul slugii sau al slujnicei mele, în socotelile lor cu 
mine, ce mă voi face eu, când Dumnezeu Se va ridica şi ce răspuns Îi voi da, 


când va lua procesul în cercetare? Cel ce m-a făcut pe mine în pântecele mamei 
mele nu l-a făcut şi pe robul meu ?” (lov 31, 13-15). 


Sau crezi că întâmplător a spus apostolul Pavel că cel ce nu ştie să-şi rânduiască 
propria casă nu trebuie să-şi ia asupra lui grija Bisericii lui Dumnezeu (1 Timotei 
3,5)? Spune-i copilului: “Dacă servitorul ţi-a pierdut condeiul sau ţi-a spart tocul, 
nu te mânia, nu-l ocări, fii iertător şi nu-i cere să-ţi dea altul”. În felul acesta, 
suportând pagube mici, va şti să suporte şi pagube mari. Sau: “Dacă ţi-a pierdut 
cureaua de la tăbliță sau lănțişorul de bronz” - deoarece copiii sunt neiertători când 
se pierd lucruri din acestea şi ar prefera să-şi piardă viaţa decât să-l lase nepedepsit 
pe cel ce le-a făcut pagubă. 


Aici trebuie să se înmoaie asprimea mâniei. Trebuie să ştii bine că un copil domol 
şi iertător în asemenea situaţii, când se va face bărbat va suporta uşor orice 
pierdere. Dacă are o tăbliță făcută din lemn bun, curată, fără nici o murdărie pe ea, 
cu lănțişoare de bronz şi tocuri cu nimic mai prejos decât cele de argint şi alte 
lucruşoare de copil şi i le pierde sau i le strică sclavul însoțitor şi dacă nu se 
înfurie, deja dă dovadă de cea mai mare înţelepciune. Să nu-i cumperi imediat 
altele, ca să nu uite repede. Să i le cumperi când nu le mai cere sau când nu mai e 
de loc supărat. 


Nu sunt nimicuri, sunt lucruri care privesc viaţa în general aşa cum e ea în toată 
lumea. Dacă are un frate mai mic, învaţă-l să-l lase pe el primul să facă ceva, iar 
dacă n-are, să-l lase pe sclav. Şi acesta este un exemplu de mare înţelepciune. 


Cum se educă dorinţele 


Înmoaie-i, aşadar, mânia ca să se nască în mintea lui numai gânduri împăciuitoare. 
Dacă nu-l mai tulbură nimic, dacă rabdă cu înţelegere orice pierdere, dacă n-are 
nevoie să fie servit şi dacă nu protestează când altcineva se bucură de mai multă 
cinste, de ce să se mai mânie? 


A venit vremea să ajungem şi la dorință. Aici şi cuminţenia şi căderea sunt de două 
ori mai mari. Tânărul nu trebuie să se desfrâneze nici singur nici cu fetele. Medicii 
spun că dorinţa aceasta devine foarte puternică după vârsta de 15 ani. Cum să 
oprim fiara dinlăuntrul nostru? Ce putem face? Ce frâu să-i punem? Nu ştiu altul 
decât frâul gheenei. 


Mai întâi să-l ţinem pe tânăr departe de spectacolele şi de muzicile neruşinate şi 
niciodată să nu-l lăsăm să se ducă neînsoţit la teatru. Dacă totuşi i-ar plăcea să vadă 


un spectacol de teatru, să-i dăm exemplul tinerilor de-o vârstă cu el care nu merg la 
teatru, ca şi el să vrea să-i imite şi să-şi înfrâneze dorinţa, pentru că nimic, într- 
adevăr nimic, nu e mai eficient decât gelozia. Aşa să facem în orice situaţie, mai 
ales dacă este gelos. Gelozia e mai puternică chiar decât frica şi decât promisiunile. 


Să-i oferim o compensație arătându-i plăcerile nevătămătoare 


Să căutăm apoi să-i oferim desfătări nevătămătoare. Să-l ducem la oameni sfinți 
care-l pot face să se simtă bine. Să-i arătăm ce mult îl respectăm şi-l preţuim 
făcându-i daruri, ca sufletul lui să simtă o mângâiere şi să nu creadă că nu-l 
respectăm oprindu-l să se ducă la teatru. În locul spectacolelor acelora, oferă-i 
istorii sfinte, plimbări în parc şi du-l să viziteze marile monumente. 


Apoi să condamnăm spectacolele de teatru spunându-i: “Fiul meu, spectacolele 
acelea nu sunt pentru oameni liberi. Ce să vezi acolo? Femei dezbrăcându-se şi 
spunând vorbe neruşinate? Făgăduieşte-mi mie că odată ce eşti acolo nu vei asculta 
cuvintele acelea de ruşine şi că după aceea nu le vei spune şi tu, iar eu îţi dau voie 
să te duci. Dar, nu se poate să fii acolo şi să nu auzi lucrurile acelea urâte. Tot ce se 
petrece acolo nu e pentru privirile tale, acelea nu sunt lucruri demne de tine”. 


Spunându-i acestea, să-l sărutăm, să-l îmbrățişăm şi să-l strângem în braţe 
arătându-i în felul acesta iubirea noastră. Aşa o să-l liniştim şi o să-l înmuiem. 


Aşadar, cum spuneam mai devreme, să nu se apropie de el nicicând vreo fată, nici 
vreo servitoare tânără, ci numai cele în vârstă, vreo bătrânică. Să vorbim despre 
Împărăţia Cerurilor şi despre cei ce au strălucit în vremurile de demult prin 
înţelepciunea lor, necreştini şi creştini, şi cu exemplul lor să-i ferecăm bine poarta 
auzului. Dacă se întâmplă să avem şi servitori înţelepţi, să-i dăm de exemplu. Să-i 
spunem că nu e firesc ca un sclav să fie atât de înţelept şi un om liber să fie mai 
prejos, mai pervertit decât un sclav. 


Post şi rugăciune 


Mai există şi un alt medicament: postul. Copilul trebuie să înveţe să postească, cel 
puţin de două ori pe săptămână, miercurea şi vinerea. Să meargă apoi la biserică iar 
seara, când se termină spectacolele, tatăl să-l ia de mână şi să-i arate lumea care 
iese de la teatru. Să râdă de bătrânii care s-au dovedit mai fără minte decât tinerii, 
chiar decât cei foarte tinerei, pentru că n-au alungat flacăra dorinţei trezită în ei. 
Apoi să-l întrebe pe copil: “Ce crezi că au câştigat toți aceşti oameni? Nimic 
altceva decât ruşine. S-au făcut de râs şi de ocară în ochii lumii care-i va judeca 


aspru”. Făcând aceasta, tatăl îi va spori mult sila copilului faţă de spectacolele şi de 
muzicile deşuchiate. 


Și mai există unul: rugăciunea. Copilul trebuie învăţat să se roage cu căldură şi 
cucernicie. Şi să nu-mi spui că nu va voi, pentru că un copil care are o gândire 
corectă şi este şi plin de viaţă, se roagă cu uşurinţă. Exemple? Câte vrei: Daniel şi 
Iosif. Nu-mi spune că losif avea 17 ani. Gândeşte-te că el a reuşit să-şi atragă 
iubirea tatălui său mai mult decât ceilalți fraţi. 


Iacov, nu era şi mai tânăr? Sau Ieremia. Daniel, nu avea doar 12 ani? Solomon, 
iarăşi tot 12 ani avea când a rostit acea minunată rugăciune. lar tânărul Samuel îşi 
învaţă el însuşi învățătorul. Să nu deznădăjduim! Unui copil nu-i place să se roage 
dacă este foarte tânăr ca suflet, nu ca vârstă, adică dacă sufletul lui nu este format. 


Un copil trebuie să înveţe să se roage cu cucernicie şi pe cât îi este posibil, să ia 
parte la privegheri, în general să ne străduim să-i insuflăm caracterul unui om 
sfânt. Un copil care nici nu jură, nici nu vorbeşte urât, nu înjură şi nu urăşte, ci în 
loc de toate acestea posteşte şi se roagă, va fi cu siguranţă un om foarte înţelept. 


Căsătoria trebuie făcută devreme 


Și dacă tot vrei să rămână să trăiască în lume, să-i găseşti o mireasă cât de repede. 
Să nu aştepţi să fie luat la armată sau să-şi înceapă cariera. Mai întâi ai grijă ca 
sufletul lui să fie în deplină rânduială şi pe urmă să capete faimă printre ai lui. Nu 
crezi că va fi o căsnicie reuşită dacă soții şi-au păstrat amândoi fecioria? în primul 
rând soția devine mult mai înţeleaptă, la fel şi tânărul ei soţ. Nu crezi că iubirea lor 
va fi, înainte de toate, curată? 


Cel mai important lucru, însă, este acesta: Dumnezeu va fi mult mai îndurător cu ei 
şi va copleşi căsnicia lor cu binecuvântări nenumărate, dat fiindcă cei doi tineri s- 
au unit întocmai cum El a poruncit. Tânărul va păstra în minte numai iubirea 
pentru soţia sa şi chiar dacă vreodată îl va cuprinde dorinţa pentru vreo altă femeie, 
nu se va lăsa aprins de ea şi o va disprețul repede şi de tot. 


Dacă-ţi lauzi fetiţa şi îi spui că e frumoasă, bine-crescută, cuminte şi celelalte, să 
adaugi: “Vezi că, dacă nu eşti harnică, logodnicul tău n-o să te mai vrea de soţie” şi 
apoi, ca şi cum aceasta ar fi cea mai mare primejdie, se va strădui să fie harnică şi 
cuminte. Dacă iubirea unei logodnice l-a convins pe Iacov, acel om sfânt, să mai 
muncească încă şapte ani pentru socrul său Laban care-l înşelase, cu atât mai mult 
acelaşi lucru se va întâmpla şi la noi. 


Spune-i tânărului că toate rudele logodnicei şi toată familia sa: tatăl, mama, sclavii, 
servitorii, rudele, prietenii şi vecinii îi urmăresc cu atenţie purtările. Leagă-l strâns 
încă de la început cu această legătură şi va deveni un om înţelept. Şi dacă nu se va 
putea căsători chiar din fragedă tinereţe, va avea cel puţin logodnică de mic, ca să-l 
stimulezi şi să aibă ambiția de a fi cel mai bun. 


Relaţiile cu părinţii duhovnici 


Mai există un talisman al înţelepciunii: să-l vadă des pe parohul bisericii unde 
mergeţi şi acesta să-l laude mult în văzul tuturor, tatăl să se mândrească de față cu 
toată lumea şi fetele să-i arate respect când îl văd. 


Astfel, istoriile din Scriptură, teama de tată şi făgăduielile acestuia precum şi 
răsplata de la Dumnezeu împreună cu toate lucrurile bune de care au parte cei 
înţelepţi vor oferi unui copil şi unui tânăr cea mai mare siguranţă. 


Adaugă şi succesele la armată şi în carieră. Să-i vorbeşti întotdeauna cu cel mai 
mare dispreţ de desfrâu, lăudând mult înţelepciunea. Dacă are toate acestea, un 
tânăr îşi va putea înfrâna uşor dorinţele şi va avea numai gânduri curate. 


Infrânarea 


Să ajungem acum la lucrul cel mai important dintre toate: înfrânarea. Un copil este 
cuminte dacă-i dedici multe eforturi. Această parte a înţelepciunii e întinsă şi 
minunată, pentru că presupune multă învățătură despre Dumnezeu, despre darurile 
Sale, despre gheenă şi despre Împărăţia Cerurilor. Şi spune Scriptura: “Frica de 
Dumnezeu este începutul înţelepciunii” (Pilde 1, 7). 


Să-i inspirăm mereu această grijă de a fi cumpătat, învăţându-l în acelaşi timp 
tot ce ţine de om: ce este bogăţia, slava, puterea. Să înveţe să le dispreţuiască şi să 
caute lucrurile cu adevărat bune. Să-i amintim îndemnul: “Fiul meu, să te temi 
mereu de Dumnezeu şi în afară de EI să nu te temi de nimeni”. 


Astfel, va deveni un om adevărat, plin de haruri. Nimic nu-l face pe om să-şi 
piardă minţile mai mult decât patimile acestea. Ca să devii înţelept aşa cum doreşte 
Dumnezeu, e de ajuns să te temi de EI şi să judeci corect lucrurile omeneşti. 


Culmea înţelepciunii este aceasta: să nu te laşi Stăpânit de nici o patimă 
puternică pentru lucruri copilăreşti. Un copil trebuie învăţat că banii, celebritatea, 
puterea, moartea sau viaţa aceasta pe pământ nu înseamnă nimic. Numai astfel va 


fi înţelept. Dacă ne conducem fiul în cămara de nuntă după ce l-am învăţat toate 
acestea, gândeşte-te ce dar i se face miresei |! 


Căsătoria 


La celebrarea nunţii să nu chemăm flautişti sau citarezi sau coruri pentru că, având 
un asemenea mire desăvârşit, e absurd să-l facem de ruşine cu asemenea lucruri. 
Să-i chemăm pe Hristos şi pe ucenicii Săi. 


Unui asemenea mire îi va merge totul din plin, îi va merge totul bine. EI îşi va 
educa copiii, la rândul lui, aşa cum l-ai educat tu pe el şi tot aşa mai departe, încât 
vei crea o familie şi urmaşi de aur. 


Profesia 


Să-l exersăm pe fiul nostru să participe, pe măsura puterii lui, la treburile politice 
sau publice care nu sunt păcătoase. Dacă se va strădui să înveţe, va câştiga pe căi 
cinstite. De pildă, dacă se face avocatul celor năpăstuiţi. 


Fiul şi fiica 


Și mama trebuie să-şi educe fiica aşa cum am spus că trebuie educat un fiu. S-o 
înveţe să stea departe de lux, de podoabe şi de alte lucruri potrivite femeilor uşoare 
şi desfrânate. 


Toate să le facă şi fiul şi fiica după această lege: să stea departe de desfătări şi de 
beţie, întrucât este important pentru dobândirea înţelepciunii. Pe tineri îi chinuie 
îndeosebi dorinţa trupească, iar fetelor, în general, nu le dă pace dorinţa de a fi la 
modă şi de a ieşi în societate. Ele sunt înclinate să fie superficiale şi necugetate. Să 
nu le lăsăm aşa, ca să-l fim plăcuţi lui Dumnezeu crescându-ne copiii pentru a fi 
luptătorii Lui. 


Să putem şi noi şi copiii noştri să avem parte de bunătăţile pe care Dumnezeu le-a 
făgăduit celor ce-L iubesc, cu harul şi iubirea de oameni a Domnului nostru lisus 


Hristos ... 


(Despre slava deşartă şi creşterea copiilor) 


